Fadillah arah kerja pembinaan Lebuhraya SUKE dihentikan sementara

KUALA LUMPUR 22 Mac – Menteri Kanan Kerja Raya Datuk Seri Fadillah Yusof mengarahkan kerja-kerja pembinaan dan penyelenggaraan projek Lebuhraya Bertingkat Sungai Besi-Ulu Klang (SUKE) berhampiran Puncak Banyan, Persiaran Alam Damai, Cheras, di sini, dihentikan serta-merta berikutan insiden komponen besi kren terjatuh di lokasi itu pagi tadi.

Beliau berkata arahan henti kerja itu dikeluarkan bagi membolehkan siasatan ke atas kejadian komponen besi kren yang terjatuh dan menghempap sebuah kereta di tempat kejadian dijalankan.

“Saya telah mengarahkan kerja-kerja pembinaan dihentikan kecuali kerja-kerja menyelamat yang berkemungkinan dijangka selesai pada 12 tengah malam ini,” katanya kepada pemberita semasa melawat lokasi kejadian, di sini, hari ini.

Selain itu, Fadillah berkata pihak pemaju projek berkenaan juga telah diarahkan untuk mencari jalan alternatif memandangkan penduduk di sebuah apartment berdekatan tidak mempunyai jalan raya lain untuk masuk ke kediaman berkenaan.

Fadillah berkata ketika ini pelbagai agensi termasuklah Lembaga Pembangunan Industri Pembinaan, Lembaga Lebuhraya Malaysia dan Pasukan Bomba dan Penyelamat akan menilai cadangan keselamatan terbaharu sebelum membenarkan kerja-kerja pembinaan di lokasi berkenaan diteruskan.

“Saya sudah mengarahkan bahagian keselamatan daripada pihak pemaju dan kontraktor untuk memberi tindakan dari sudut keselamatan dan ia akan dinilai oleh agensi-agensi bertanggungjawab,” katanya.

Hari ini, tiga individu maut dalam kejadian struktur besi kren launcher terjatuh di tapak pembinaan Lebuhraya Bertingkat SUKE berhampiran Puncak Banyan, Persiaran Alam Damai, Cheras, pagi tadi.


Kajian kebarangkalian banjir akan diutamakan dalam pembangunan projek PR1MA

KUALA LUMPUR, 14 Jan – Perbadanan PR1MA Malaysia (PR1MA) akan memberi keutamaan terhadap kajian kebarangkalian banjir di setiap tapak pembangunan projek perumahannya pada masa hadapan.

Pengerusinya Datuk Dr Fathul Bari Mat Jahya berkata ini penting terutama selepas melihat kepada kira-kira 30,000 rumah penduduk terjejas dalam kejadian banjir di beberapa negeri sebelum ini.

“Kita bersyukur perumahan PR1MA tidak ada yang terkesan akibat banjir itu, cuma untuk ke depan ini antara perkara yang perlu kita berikan keutamaan ialah kajian strategik mengenai banjir.

“Ini penting untuk memastikan projek PR1MA adalah jauh daripada kebarangkalian banjir,” katanya semasa membincangkan topik ‘Pemilikan Rumah Selepas Pasca Perintah Kawalan Pergerakan (PKP) dalam program Selamat Pagi Malaysia yang disiarkan di saluran RTM1, hari ini.

Selain itu, Fathul Bari berkata pihaknya juga sedang memperhalusi beberapa usaha penambahbaikan lain termasuk mengadakan sistem pemantauan secara nyata di tapak projek agar pembeli lebih berkeyakinan terhadap kemampuan kontraktor dalam menyempurnakan projek mengikut jadual ditetapkan.

“Kita juga akan memberi tawaran lebih menarik dari sudut fasiliti sebagai contoh pusat gimnasium, bangunan kelab, taska dan tempat mandi jenazah dalam projek PR1MA selain bekerjasama dengan Majlis Belia Malaysia bagi membincangkan keperluan mewujudkan perumahan bagi golongan muda,” katanya.- BERNAMA


Jom jumpa Mia Sara di teater muzikal Siti Di Alam Fantasi 2.0

AYER KEROH 24 Februari – Menampilkan pelakon remaja Mia Sara Nasuha Muhammad Ridhuan, 18, membawa watak ‘Siti’ dalam Teater Muzikal Siti Di Alam Fantasi 2.0 mencetuskan fenomena baharu di Melaka.

Presiden Pertubuhan Teater Melaka (Pertem) merangkap Pengarah Teater, Lokman Ghani berkata penglibatan Mia Sara sebagai watak utama dalam teater itu, sekali gus memberi inspirasi kepada anak muda di negeri ini yang aktif dalam seni itu.

Katanya bakal dipentaskan pada 3 hingga 5 Mac ini sudah pasti penampilan Mia Sara yang berpengalaman menjadikan teater itu lebih menarik.

“Ini adalah peluang buat anak-anak Melaka berusia tujuh hingga 17 dibawah Pertem untuk mencari ilmu bersama mereka yang dikenali dalam dunia lakonan.

“Sebab itu saya juga menjemput Aziz M. Osman bersama anaknya Ara, saya yakin 80 peratus anak-anak Melaka yang pertama kali berada di atas pentas ini akan mencuit hati penonton,” katanya.

Beliau berkata demikian pada sidang media Teater Muzikal Siti Di Alam Fantasi 2.0 Tahun 2023 di Auditorium Jabatan Kebudayaan dan Kesenian Negara (JKKN) Melaka, di sini, semalam.

Hadir sama Penasihat Kehormat Pertem, Datuk Jalaluddin Hassan; Timbalan Pengarah Jabatan Kebudayaan dan Kesenian Negara (JKKN) Melaka, Fiza Farikha Mohd Yassin dan Ketua penolong Pengarah Unit Pembangunan Bakat Murid Sektor Pembangunan Murid Jabatan Pendidikan Negeri Melaka, Azmi Osman.

“Saya harap teater ini dapat menempah nama ke persada dunia, ini peluang Pertem untuk mendidik anak-anak muda tentang pementasan teater,” katanya.

Penonton yang ingin membeli tiket hanya dikenakan bayaran RM25 bagi dewasa dan RM15 bagi kanak-kanak 4 hingga 12 tahun serta orang kurang upaya (OKU)


Enam anggota polis direman untuk bantu siasatan kes rasuah RM5,000

Suruhanjaya Pencegahan Rasuah Malaysia (SPRM) dalam kenyataan hari ini berkata perintah reman itu dikeluarkan oleh Majistret Temerloh, Mohamed Shah Reza Noor Azman.

Menurut kenyataan itu kesemua mereka ditahan petang semalam selepas hadir memberi keterangan di Pejabat SPRM Temerloh bagi membantu siasatan di bawah Seksyen 16(a)(A) Akta SPRM 2009.

Mereka didakwa melakukan perbuatan itu Rabu lepas, apabila dikatakan meminta suapan daripada seorang lelaki bagi menyelesaikan kes serbuan serta penemuan air ketum di rumah lelaki berkenaan.

Selain inspektor yang berumur 36 tahun, lain-lain anggota polis yang ditahan adalah mereka yang berpangkat Lans Koperal, Koperal dan Sarjan Mejar, yang berumur antara 28 dan 46 tahun, semuanya bertugas di Bahagian Narkotik IPD berkenaan.


Sebutan semula kes remaja bunuh bayi sendiri ditetapkan 19 Jun

CHUKAI, 22 Mei – Mahkamah Majistret Kemaman hari ini menetapkan 19 Jun ini untuk sebutan semula kes remaja perempuan yang menghadapi tuduhan membunuh bayi lelaki baru dilahirkannya.

Majistret Tengku Eliana Tuan Kamaruzaman menetapkan tarikh itu selepas membenarkan permohonan pihak pendakwaan yang diwakili Timbalan Pendakwa Raya Nur Azhani Azman, agar kes ditangguhkan ke tarikh lain sementara menunggu laporan kimia dan psikiatri.

Pada 15 Feb lepas, remaja berkenaan dihadapkan ke mahkamah sama atas pertuduhan membunuh bayi yang baharu dilahirkannya di sebuah rumah di Seri Bandi antara 7 dan 9 pagi pada 8 Februari, dan tidak dibenarkan diikat jamin sementara menunggu perbicaraan.

Remaja itu didakwa mengikut Seksyen 302 Kanun Keseksaan yang membawa hukuman mati mandatori jika sabit kesalahan, bagaimanapun pesalah di bawah umur 18 tahun tidak boleh dihukum mati mengikut Seksyen 97(2) Akta Kanak-Kanak 2001, dan hukuman itu akan digantikan dengan penjara bagi suatu tempoh yang ditentukan oleh Yang di-Pertuan Agong, Sultan atau Yang Dipertua Negeri, bergantung kepada tempat kesalahan dilakukan.

Pada 13 Mei lepas, remaja berumur 15 tahun itu dibebaskan dengan ikat jamin RM20,000 dengan seorang penjamin warga tempatan oleh Mahkamah Rayuan di Putrajaya sementara menunggu perbicaraan kes. – BERNAMA


Rakyat Malaysia bebas daripada tuduhan berkaitan dadah di Singapura

SINGAPURA 3 Mac. – Rakyat Malaysia berumur 38 tahun yang terselamat dari hukuman gantung pada 13 Okt 2020 selepas Mahkamah Rayuan membebaskannya dari pertuduhan berat berkaitan dadah, akhirnya melangkah keluar dari tahanan sebagai lelaki yang bebas.

Akhbar Straits Times melaporkan bahawa Beh Chew Boo dibebaskan selepas panel hakim yang sama mengetepikan permohonan pihak pendakwa untuk mengenakan empat pertuduhan yang lebih ringan berkaitan dadah terhadap lelaki itu.

Hakim yang terdiri daripada Sundaresh Menon, Tay Yong Kwang dan Steven Chong, membuat keputusan 2-1 yang memihak kepada Beh, menurut akhbar harian itu.

Beh yang ditahan pada 26 Oktober 2016 atas dakwaan cuba membawa masuk 499.97 gram methamphetamine dari Malaysia di Pusat Pemeriksaan Woodlands, berhadapan dengan lima pertuduhan membawa dadah ke republik itu.

Bagaimanapun pihak pendakwa hanya meneruskan pendakwaan terhadap Beh dengan hanya satu pertuduhan berat, yang jika sabit kesalahan boleh membawa hukuman gantung sampai mati.

Beh disabitkan Mahkamah Tinggi dengan kesalahan membawa dadah jenis methamphetamine seberat 499.97 gram dan dijatuhi hukuman mati pada awal tahun 2020.

Beh memasuki Singapura dari Malaysia dengan menunggang motosikal milik rakannya yang didaftarkan di Malaysia, bersama dengan teman wanitanya Ting Swee Ling, yang membonceng motosikal itu.

Dadah yang dirampas mengandungi tidak kurang dari 742.82gram serbuk hablur, yang selepas dianalisis, ia didapati mengandungi tidak kurang dari 499.97gram methamphetamin.


UTeM terima 2,043 pelajar baharu

DURIAN TUNGGAL 13 Oktober – Universiti Teknikal Malaysia Melaka (UTeM) menerima kemasukan seramai 2,043 pelajar baharu bagi program Ijazah Sarjana Muda sesi 2022/2023, semalam.

Naib Canselor UTeM, Prof Ts Dr Massila Kamalrudin berkata jumlah kemasukan pelajar ke UTeM tahun ini menunjukkan sambutan yang sangat baik.

“Ia menunjukkan UTeM terus menjadi pilihan lepasan matrikulasi, diploma dan Sijil Tinggi Persekolahan Malaysia (STPM) bagi melanjutkan pengajian di peringkat sarjana muda.

“Seramai 619 pelajar mendaftar untuk mengikuti pengajian program teknologi kejuruteraan di Fakulti Teknologi Kejuruteraan Elektrik dan Elektronik (FTKEE) serta Fakulti Teknologi Kejuruteraan Mekanikal dan Pembuatan (FTKMP).

“Manakala seramai 660 pelajar lagi mengikuti pengajian dalam bidang kejuruteraan di empat fakulti kejuruteraan iaitu Fakulti Kejuruteraan Elektrik (FKE), Fakulti Kejuruteraan Elektronik dan Kejuruteraan Komputer (FKEKK), Fakulti Kejuruteraan Mekanikal (FKM) dan Fakulti Kejurteraan Pembuatan (FKP),” katanya dalam satu kenyataan hari ini.

Ujarnya bagi pelajar yang mendaftar mengikuti pengajian dalam bidang Sains Komputer dan Teknologi Maklumat di Fakulti Teknologi Maklumat dan Komunikasi (FTMK) pula seramai 385 orang.

Katanya lagi, kecemerlangan UTeM dalam bidang akademik, penyelidikan dan inovasi dalam dan luar negara menjadikan universiti ini antara insititut pengajian tinggi (IPT) yang menjadi pilihan utama pelajar.

“Kadar kebolehpasaran graduan berprestasi tinggi serta global yang menjadi buruan majikan melonjakkan UTeM sebagai destinasi utama gerbang pengajian tinggi teknikal pilihan ramai.

“Minggu Haluan Siswa (MHS) pula diadakan bermula Rabu hingga Ahad lepas bersama pelajar baharu diploma yang mendaftar pengajian di universiti berkenaan pada Ogos lalu,” katanya.


Agong ajak rakyat lakukan hijrah hadapi pandemik COVID-19

PUTRAJAYA 10 Ogos – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengajak seluruh rakyat Malaysia bersempena tahun baharu Hijrah untuk melakukan hijrah dalam mendepani pandemik COVID-19.

Dalam titah baginda sempena sambutan Maal Hijrah peringkat Kebangsaan 2021/1443 hari ini, Seri Paduka mengajak seluruh rakyat Malaysia bekerjasama dengan mematuhi Pelan Pemulihan Negara yang merupakan strategi peralihan keluar secara berfasa daripada kemelut pandemik itu.

Pada sambutan secara hibrid di Masjid Tuanku Mizan Zainal Abidin di sini, Al-Sultan Abdullah bertitah peristiwa hijrah telah memberi panduan yang jelas tentang erti sebuah pengorbanan dan kejayaan yang terpahat dalam lipatan sejarah.

Bersempena dengan tema sambutan ‘Manhaj Rabbani Umat Berkualiti,’ Seri Paduka menyeru rakyat Malaysia untuk bangkit bersama-sama untuk mengukuhkan perpaduan, menjaga kesihatan, mematuhi SOP yang ditetapkan demi negara tercinta.

“Beta berkeyakinan negara pasti akan berjaya keluar dari apa juga kemelut yang melanda jika semua terus berpadu tenaga dan mengamalkan sifat-sifat terpuji Baginda Nabi Muhammad SAW,” titah Al-Sultan Abdullah.

Seri Paduka bertitah antara sifat mulia Nabi Muhammad yang wajar diikuti ialah bersifat benar dalam semua perkataan dan perbuatan, bersifat jujur, dipercayai dan juga bijaksana dalam menyampaikan dakwah.

Menghalusi sirah Nabi Muhammad, jelas membuktikan Baginda sebagai seorang pemimpin beretika tinggi dengan akhlak mulia merangkumi sifat-sifat integriti, kejujuran dan amanah dan ia begitu sebati sehingga Baginda diberi gelaran ‘Al-Amin.’

“Kerana itu Baginda sentiasa membuka ruang yang seluas-luasnya untuk bermesyuarat, berbincang dan mendengar pandangan dalam setiap perkara berkaitan dengan kebajikan dan kemaslahatan ummah,” titah Seri Paduka.

Sifat diri Nabi Muhammad turut meliputi sifat tawaduk dan sentiasa mengagungkan kehebatan Allah SWT, yang menjadikan Baginda seorang pemimpin yang tidak terpengaruh dengan sifat tamak yang boleh mengundang gejala rasuah, tipu muslihat dan sifat mementingkan diri sendiri dengan kebesaran dunia seperti pangkat, harta dan kedudukan.

Titah Seri Paduka, Nabi Muhammad turut berusaha menyuruh ke arah kebaikan dan mencegah kemungkaran dan semua itu bertujuan untuk mewujudkan persekitaran yang boleh merangsang sebuah pentadbiran negara yang beretika dengan nilai-nilai murni.

“Ciri-Ciri kepimpinan ini telah berjaya membentuk sebuah negara Islam yang dijulang tinggi dan disegani. Nabi Muhammad SAW adalah merupakan sebaik-baik ‘role model’ untuk diteladani dan diikuti oleh seluruh rakyat Malaysia,” titah Seri Paduka.

“Sesungguhnya menghayati hijrah bukan sahaja berupaya membentuk akhlak yang mulia malahan ia turut berupaya dijadikan asas pembentukan sebuah negara,” titah Seri Paduka.


Pantai Hospital Ayer Keroh bawa keceriaan kepada anak-anak tahfiz

AYER KEROH 28 April – Pantai Hospital Ayer Keroh membawa kegemberiaan kepada pelajar Maahad Tahfiz Raudhatul Qubra, Duyong, menerusi satu program tanggungjawab sosial korporat (CSR).

Menurut Ketua Pegawai Eksekutifnya, Tan Yew Aik, wang tunai tersebut merupakan hasil sumbangan doktor dan kakitangan hospital berkenaan, selain turut disumbangkan orang ramai.

Sementara itu, Pengarah Kejururawatannya, Sriyusni Yusup berkata, pihaknya bersama kakitangan hospital lain turut mengambil peluang mengagihkan barangan keperluan kepada maahad tahfiz berkenaan, selain pemberian duit raya kepada pelajar.

“Ramadan adalah masa untuk berkongsi rezeki. Kami berbesar hati kerana dapat menghulurkan bantuan kepada mereka yang memerlukan, terutamanya pada masa yang sukar ini.

Untuk rekod, Maahad Tahfiz Raudhatul Qubra menyediakan tempat tinggal dan pendidikan secara percuma kepada 45 pelajar lelaku berusia 7 hingga 17 tahun yang kurang berkemampuan.


Had laju jalan persekutuan dikurangkan 10km/j sempena Tahun Baharu Cina

DENGKIL, 17 Jan – Had laju di jalan persekutuan di seluruh negara dikurangkan 10 kilometer sejam (km/j) bersempena perayaan Tahun Baharu Cina, bermula esok hingga 27 Jan ini.

Menteri Kerja Raya Datuk Seri Alexander Nanta Linggi berkata sepanjang tempoh itu, had laju di jalan persekutuan diturunkan kepada 80km/j berbanding 90km/j.

“Ini merupakan antara langkah keselamatan dan pemantauan diambil kerajaan bagi meningkatkan keselamatan serta mengurangkan risiko kemalangan jalan raya yang sering berlaku pada musim perayaan,” katanya ketika berucap pada majlis pelancaran Ops Bersepadu dan Kempen Keselamatan Jalan Raya Bersempena Perayaan Tahun Baharu Cina Peringkat Kebangsaan 2023, di sini hari ini.

Operasi tahunan bertemakan ‘Pandu Cermat, Sampai Selamat’ itu merupakan jalinan kolaborasi strategik kali pertama antara Kementerian Kerja Raya (KKR) dan Kementerian Pengangkutan (MoT).

Bagi memastikan keselesaan dan keselamatan pengguna di jalan persekutuan, beliau berkata kerajaan telah melaksanakan kerja pembaikan di 53 lokasi kerap berlaku kemalangan (blackspots) melibatkan kos sebanyak RM17.2 juta dan memasang lampu jalan di 40 lokasi dengan kos sebanyak RM4.7 juta pada tahun lepas melalui program Menaiktaraf Infrastruktur Keselamatan Jalan Raya.


Jangan persoal perjuangan, iltizam UMNO terhadap perpaduan Melayu

Dalam nada tegas, beliau berkata seruan kepada perpaduan ummah mesti dibaca dalam konteks yang lebih besar dan mestilah benar-benar bertujuan menyatukan semua orang Melayu, merentasi ideologi politik, kepentingan kuasa dan status sosial.

“Saya ingin membuat penegasan penting bahawa sebagai gerakan yang telah lama memperjuangkan orang Melayu, iltizam UMNO terhadap kepentingan ummah jangan sesekali dipersoalkan. Yang berpolitik atau tidak, yang berparti atau tidak, dan yang dalam kerajaan mahupun pembangkang, semuanya akan kita pandang dan kita undang. Rukunnya hanya satu, iaitu Melayu!

“Maka dengarlah wahai seluruh perwakilan UMNO dan bangsa Melayu, saya tegaskan dengan setegas-tegasnya bahawa perpaduan bangsa Melayu adalah cita-cita besar yang UMNO telah dan akan terus dukung dengan tegas dan setia.

“Ia tidak akan kami lacurkan dalam matlamat politik yang sempit… ia tidak akan kami leburkan dalam perlumbaan kuasa yang tidak cerdik. Yang akan UMNO usahakan ialah perpaduan seluruh bangsa Melayu,” katanya ketika merasmikan serentak persidangan tiga sayap UMNO iaitu Wanita, Pemuda dan Puteri bersempena Perhimpunan Agung UMNO 2020 hari ini.

Mohamad berkata perpaduan Melayu bukanlah sekadar mengukuhkan kedudukan bangsa Melayu, sebaliknya turut membabitkan soal perpaduan nasional dan kedua-duanya perlu bergerak seiring serta saling diperkuat.

“Alasannya mudah, masa depan Malaysia tidak akan cerah dan mencukupi dengan jaminan perpaduan Melayu sahaja. Tetapi, jaminan masa depan Malaysia yang baik harus hadir bersama perpaduan semua kaum…perpaduan yang saling berakar, mengukuh satu sama lain demi Malaysia yang kita cintai,” katanya.

UMNO dan Barisan Nasional (BN) katanya merupakan entiti politik yang dinamik dan progresif, yang sentiasa terbuka terhadap segala rumusan baharu dalam politik malah sedar bahawa perubahan adalah sesuatu yang tidak boleh dielakkan.

“Maka demi masa depan Malaysia, UMNO melalui BN wajib meneroka semua kemungkinan yang wujud untuk dimanfaatkan. Jadi, berbekalkan keanjalan yang UMNO dan BN ada ini, ia memungkinkan kita untuk `memeta pembaikan politik’, atau ‘political correctness’ yang baharu dan strategik,” katanya.

Mohamad yang juga Timbalan Pengerusi BN berkata pembaikan politik yang ingin diteroka dan ditimbang mestilah dipasak dengan nilai, prinsip dan syarat-syarat ketat yang menguntungkan parti, orang Melayu dan Islam keseluruhannya.

“Perjuangan dan kepentingan orang Melayu serta Islam tidak akan ditinggalkan dan dikompromikan oleh UMNO. Apa guna memegang kuasa kalau Melayu binasa, apa guna bekerjasama kalau Melayu kekal di takuk lama,” katanya.

Bagi pembaikan politik, UMNO kata Ahli Dewan Undangan (ADUN) Rantau itu akan menyantuni dan meneroka persefahaman dengan semua pemegang taruh termasuk bukan parti politik, kerajaan, bukan kerajaan, rakyat biasa atau golongan pemodal dan golongan tua serta remaja.

“Kalau kita benar-benar mahu memeta satu pembaharuan politik, saya jamin kepada semua, bahawa kepimpinan UMNO akan mengambil pendekatan berhati-hati,dengan perkiraan jangka masa panjang yang matang.

“Ia akan berpandu nilai, mendapat dukungan akar umbi parti, terangkum dan tidak meminggirkan mana-mana pihak. Insya-Allah, pembaikan politik yang UMNO usahakan akhirnya mesti menjadikan politik di Malaysia lebih baik, dan dengan politik yang lebih baik ini, UMNO akan mengusahakan sebuah pemerintahan, yang berpotensi memulihkan Malaysia,” katanya.

Mohamad berkata beliau pasti ramai yang mula membuat perkiraan dan telahan termasuk soal siapa yang akan UMNO pilih untuk didampingi kelak dan turut menegaskan setakat ini, parti yang berusia 75 tahun itu belum ada sebarang ketetapan dan menyerahkan kepada masa untuk menentukan.

“UMNO dan BN ini adalah entiti politik. Ia hidup, dinamik dan progresif. Ia sentiasa dengan segala rumus baharu dalam politik. Ia bukan entiti pegun yang tidak berevolusi. UMNO sedar bahawa perubahan itu adalah sesuatu yang tidak boleh dielakkan,” katanya.

Perasmian persidangan sayap berkenaan dihadiri Ketua Wanita Datuk Seri Dr Noraini Ahmad, Ketua Pemuda Datuk Dr Asyraf Wajdi dan Ketua Puteri Datuk Zahida Zarik Khan.

Acara perasmian berkenaan turut dihadiri ketua Wanita dan Pemuda parti komponen BN iaitu MCA, MIC dan Parti Bersatu Rakyat Sabah (PBRS).


Diskaun 60 peratus di 24 lokasi buat pelancong – Jailani

SERI NEGERI 13 Okt – Kerajaan negeri akan mengaktifkan semula Kempen Promosi Melakan Visit Melaka 3.0 untuk menarik sektor pelancongan sejajar dengan pembukaan sempadan negeri Isnin lalu.

EXCO Pelancongan Datuk Muhammad Jailani Khamis berkata, kempen itu turut menawarkan diskaun sehingga 60 peratus di 24 buah lokasi-lokasi pelancongan di seluruh Melaka sepanjang tahun ini.

“Selain itu, BPP (Bahagian Promosi Pelancongan) turut memperhebatkan kerjasama dengan pihak Persatuan Agen Kembara Pelancongan (MATTA) Melaka Chapter dan kesemua penggiat industri pelancongan Negeri Melaka untuk menjual pakej-pakej pelancongan khas sempena kebenaran rentas negeri ini.


Prosedur ketat penghantaran kumpulan pertama vaksin

Ketika persiapan dilakukan untuk menerima bekalan vaksin itu, mari kita imbas penerangan Pfizer berhubung proses pengagihan ke lokasi penggunaan (POU) kerana pelalian ini perlu kekal sejuk beku selepas ia dihasilkan.

Menurut syarikat pengeluar itu, kebanyakan vaksin itu akan dihantar dari kilang mereka di Kalamazoo (Michigan, Amerika Syarikat) dan bakinya dari Puurs (Belgium) terus kepada pelanggan di POU.

Pengerusi  dan Ketua Pegawai Eksekutif (CEO) Pfizer Dr Albert Bourla, menerusi surat terbuka 15 Disember lalu berkata, jurutera mereka membangunkan bekas penghantaran khas atau dikenali sebagai ‘shipper’ yang dilengkapi peranti pemantauan suhu berterusan dan peranti penjejakan lokasi (GPS) pada waktu sebenar.

Peti khas shipper ini mampu mengekalkan suhu yang diperlukan sehingga 10 hari jika tidak dibuka, tanpa menjejaskan integriti vaksin ketika ia dihantar ke seluruh dunia.

Pusat kawalan Pfizer pula akan memantau dan menjejak semua penghantaran bagi memastikan vaksin ini sentiasa dalam keadaan baik pada suhu yang betul serta benar-benar tiba di tempat ditentukan, tepat pada masanya.

Sebaik shipper tiba di POU, pengeluar menerusi laman webnya menyenaraikan tiga opsyen penyimpanan termasuk penyejukbekuan ultra rendah, yang boleh meningkatkan hayat simpanan sehingga enam bulan lagi.

Ketiga adalah menggunakan unit sejuk beku biasa yang sering ada di hospital. Vaksin ini boleh disimpan dalam peti sejuk dengan suhu 2 hingga 8 darjah Celsius. Apabila kotak dibuka dan disimpan dalam peti sejuk bersuhu sedemikian, bebuli vaksin tidak lagi boleh disejuk beku semula.

Pada Jumaat, Pfizer-BioNTech mengunumkan ia sudah pun menyerahkan data baharu kepada Pentadbiran Makanan dan Ubat-ubatan AS menunjukkan tahap kestabilan vaksin itu apabila disimpan di bawah suhu beku -25 hingga -15 darjah Celsius, suhu biasa dalam peti sejuk beku biasa dan farmasutikal.

Ketika ini, label pada vaksin syarikat itu mempamerkan ia mesti disimpan pada suhu tahap beku ultra iaitu antara -80 dan -60 darjah Celsius.

Vaksin itu yang dibangunkan bersama oleh Pfizer, gergasi farmasutikal AS dengan syarikat bioteknologi yang diasaskan pasangan Turki-Jerman, Dr Ugur Sahin dan isteri, Dr Ozlem Tureci, mempunyai kadar keberkesanan sehingga 95 peratus selepas dua dos.

Menurut laporan, antara negara yang sudah menggunakan vaksin ini adalah AS, United Kingdom, negara anggota Kesatuan Eropah, Kanada, Costa Rica, Kuwait, Brazil dan Singapura.

Sehingga bulan ini, Malaysia sudah mendapat jaminan bekalan vaksin COVID-19 sebanyak 66.7 juta dos menerusi lima pengeluar vaksin iaitu Pfizer-BioNTech, AstraZeneca, Sinovac, CanSinoBIO dan Sputnik V. – BERNAMA


LKIM sediakan bekalan ikan segar sejuk beku di kawasan risiko banjir

TUMPAT, 10 September – Lembaga Kemajuan Ikan Malaysia (LKIM) akan menyediakan bekalan ikan segar sejuk beku di kawasan berisiko banjir terutama pada musim tengkujuh nanti, kata Timbalan Ketua Pengarah (Pembangunan) LKIM Kusuadi Sallih.

Beliau berkata LIKM sedang merangka jawatankuasa persediaan bencana alam bagi memastikan bekalan ikan sentiasa mencukupi dan dapat dibekalkan ke kawasan yang dilanda banjir.

“Selain itu, kita akan mendapatkan maklumat dari semasa ke semasa dari Jabatan Meteorologi Malaysia (MetMalaysia) mengenai situasi banjir yang akan berlaku di negara ini,” katanya.

Beliau berkata demikian kepada pemberita selepas Majlis Perasmian Program Jualan Murah Keluarga Malaysia (PJMKM) peringkat Dewan Undangan Negeri (DUN) Pasir Pekan di Wisma I’Baadurraham Taybah Mart, di sini hari ini, yang dirasmikan Menteri Besar Kelantan Datuk Ahmad Yakob.

Sementara itu, dalam perkembangan lain, Kusuadi berkata sebanyak 22 DUN di Kelantan telah melaksanakan PJMKM dengan nilai jualan mencecah RM1.2 juta membabitkan seramai 24, 335 pengunjung.


KKM sasar 90 peratus saringan pendengaran bayi dalam tempoh tiga tahun

SERDANG, 3 Mac – Kementerian Kesihatan (KKM) meletakkan sasaran untuk mencapai 90 peratus saringan pendengaran terhadap bayi di negara ini, dalam tempoh tiga tahun, kata Menteri Kesihatan Khairy Jamaluddin.

Beliau berkata peratusan bayi yang disaring ketika ini adalah 62 peratus dan ia perlu dipertingkatkan bagi mencapai standard yang ditetapkan Jawatankuasa Bersama Pendengaran Bayi (JCIH) iaitu 95 peratus.

Selain mempertingkatkan kekuatan sumber manusia iaitu audiologis dan perolehan aset di hospital, Khairy juga mahu program Penjagaan Telinga dan Pendengaran Kebangsaan (NEHC) dijadikan sebagai satu jawatankuasa khas di bawah Bahagian Perkembangan Perubatan bagi melaksanakan perancangan strategik, penyelarasan dan pemantauan, terhadap program Saringan Pendengaran Universal Bayi Baru Lahir (UNHS).

“Ia bagi memastikan kita berupaya membuat intervensi awal ke atas bayi baru lahir, yang didapati mempunyai masalah pendengaran,” katanya dalam sidang media sempena Hari Pendengaran Sedunia 2022 di sini hari ini.

Berkongsi data program UNHS yang mendapati, insiden masalah pendengaran jenis kekal adalah empat bagi setiap 1,000 bayi yang disaring, Khairy mahu program UNHS dijadikan agenda kesihatan kebangsaan pada masa akan datang.

“Ini adalah penting kerana masalah hilang upaya pendengaran dalam kalangan bayi dan kanak-kanak adalah ketidakupayaan yang tersembunyi. Kegagalan pengesanan awal memberi impak ketara terhadap masa depan mereka,” katanya.

Menurut Khairy, Tinjauan Kesihatan dan Morbiditi Kebangsaan 2019 menganggarkan, 7.6 peratus populasi dewasa atau 1.9 juta orang di negara ini mengalami ketidakupayaan pendengaran.- BERNAMA


Lebih 100,000 hadir rumah terbuka di Seri Perdana

PUTRAJAYA, 8 Mei – Majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022 di Seri Perdana di sini mencatatkan sambutan luar biasa apabila lebih 100,000 pengunjung direkodkan telah hadir setakat 4 petang hari ini.

Berikutan sambutan luar biasa itu, Pejabat Perdana Menteri memaklumkan Perdana Menteri Datuk Seri Ismail Sabri mengambil keputusan melanjutkan majlis itu sehingga selesai meskipun ia sepatutnya berakhir pukul 4 petang tadi.

Selain itu, majlis yang yang menurut jemputan bermula pukul 10 pagi itu telah diawalkan pada pukul 9.30 pagi berikutan sambutan dan kehadiran yang luar biasa.

Setakat pukul 4 petang, tetamu dan pengunjung masih lagi beratur menunggu giliran ke tapak majlis rumah terbuka itu di Laman Sari bagi menghadiri rumah terbuka serta bertemu Perdana Menteri yang masih lagi bertenaga menyantuni pengunjung yang datang tidak putus-putus.

Majlis dengan tema “Raya Keluarga Malaysia, Syawal Dirai, Nikmat Disyukuri” itu merupakan rumah terbuka pertama dihoskan Ismail Sabri selepas dilantik sebagai Perdana Menteri pada 20 Ogos 2021, serta barisan Kabinet beliau.

Akibat pandemik COVID-19, rumah terbuka tahunan itu tidak dapat diadakan selama dua tahun. Kali terakhir ia diadakan adalah pada 5 Jun 2019 di Seri Perdana dan dihoskan Perdana Menteri ketika itu, Tun Dr Mahathir Mohamad dan barisan Kabinet beliau.- BERNAMA


Hujan tidak halang polis, tentera keluar mengundi

JOHOR BAHRU, 8 Mac – Hujan renyai pada sebelah pagi tidak menghalang anggota Polis Diraja Malaysia (PDRM) dan Angkatan Tentera Malaysia (ATM) untuk menunaikan tanggungjawab mereka mengundi dalam proses pengundian awal Pilihan Raya Negeri (PRN) Johor ke-15, hari ini.

Antaranya ialah bekas Ketua Polis Johor Datuk Ayob Khan Mydin Pitchay, yang kini Pengarah Jabatan Siasatan Jenayah Narkotik Bukit Aman, yang mengundi di Dewan Dato’ Onn, Ibu Pejabat Kontinjen (IPK) Johor.

Ayob Khan berkata beliau masih mengundi di Johor untuk kerusi Dewan Undangan Negeri (DUN) Stulang kerana tempoh untuk menukar alamat pengundiannya setelah dipindahkan ke Bukit Aman berkuat kuasa 25 Jan lepas, akan mengambil masa tiga bulan.

“Tetapi selepas ini akan tukar ke sana (Kuala Lumpur),” kata Ayob Khan yang berkhidmat sebagai Ketua Polis Johor dari Mac 2020 hingga Jan 2022.  Sebelum ini, beliau merupakan Ketua Penolong Pengarah E8 Cawangan Khas Bukit Aman.

“Jika ditanya rindu Johor atau tidak, mestilah saya rindu tak kan tidak rindu, dua tahun saya berkhidmat di sini,” kata personaliti polis yang sentiasa menarik perhatian itu kerana mengendalikan kes-kes penting.

Turut meninjau proses pengundian awal di IPK Johor ialah Ketua Polis Johor Datuk Kamarul Zaman Mamat serta Setiausaha Suruhanjaya Pilihan Raya (SPR) Datuk Ikmalrudin Ishak.

Lebih 22,000 anggota pasukan keselamatan terdiri daripada ATM, PDRM dan Pasukan Gerakan Am (PGA) serta pasangan masing-masing layak mengundi hari ini.

Selain kemudahan di IPK Johor, 10 Ibu Pejabat Polis Daerah di seluruh negeri serta beberapa pejabat kerajaan turut dijadikan sebagai pusat mengundi.

Anggota tentera melaksanakan undi awal di Kem Mahkota, Kluang; Kem Tebrau, Ulu Tiram; Kem Batalio Ke-10 Rejimen Askar Melayu Diraja (RAMD), Batu Pahat dan Kem Rejimen Keempat Artileri Diraja (4RAD), Segamat.


Pemberian vaksin Sinovac untuk kanak-kanak sedang diperinci

Timbalan Menteri Kesihatan Datuk Dr Noor Azmi Ghazali berkata beliau akan mempengerusikan mesyuarat itu bersama pakar dalam Jawatankuasa Kerja Teknikal (TWG).

“Semua tahu Pfizer adalah vaksin yang pertama diluluskan secara bersyarat pada 6 Jan lepas untuk kanak-kanak dan kita telah memberikan hampir satu juta (dos pertama vaksin COVID-19) melalui Program Imunisasi COVID-19 Kebangsaan Kanak-Kanak (PICKids).

“Pada dasarnya, Sinovac hanya diberikan kepada mereka yang ada alergi dengan Pfizer namun kita akan buat keputusan muktamad malam ini setelah perbincangan pelbagai pihak termasuk dengan TWG dan pakar-pakar dalam Kementerian Kesihatan,” katanya kepada pemberita di Bukit Merah Laketown Resort hari ini.

Dr Noor Azmi, yang juga Pengerusi CITF-C, berkata mesyuarat itu akan turut membincangkan kaedah pemberian vaksin kepada pihak sekolah dan swasta selain meminta orang ramai khususnya ibu bapa bersabar kerana bekalan vaksin mencukupi.

Khamis lepas, Ketua Pengarah Kesihatan Tan Sri Dr Noor Hisham Abdullah berkata penggunaan vaksin CoronaVac Suspension for Injection COVID-19 Vaccine (Vero Cell), Inactivated keluaran Sinovac Life Sciences Co Ltd China dan Pharmaniaga Lifescience Sdn Bhd Malaysia kepada kanak-kanak berumur lima hingga 11 tahun telah diluluskan.


Banci Malaysia 2020 secara bersemuka ditangguhkan

PUTRAJAYA 21 Mei – Banci Penduduk dan Perumahan Malaysia 2020 (Banci Malaysia 2020) secara bersemuka yang sedang dijalankan di seluruh negara sehingga 30 Jun ini ditangguhkan ke suatu tarikh baru yang akan dimaklumkan kelak.

Jabatan Perangkaan Malaysia (DOSM) dalam satu kenyataan berkata, keputusan itu diambil bagi menyokong usaha kerajaan membendung dan memutuskan rantaian penularan jangkitan COVID-19.

“Justeru orang ramai yang masih belum membuat pengisian banci diseru memberikan kerjasama dengan mengisi maklumat melalui e-Census atau sistem panggilan telefon,” katanya.

Berdasarkan respons yang diterima sehingga kini, DOSM berkata seramai 19.2 juta atau 58.8 peratus daripada anggaran 32.7 juta penduduk Malaysia pada tahun 2020 telah direkodkan dalam Banci Malaysia 2020.


Identiti 11 mayat insiden tanah runtuh Batang Kali belum dikenal pasti – Dr Zaliha

KUALA LUMPUR, 16 Dis – Identiti 11 mayat mangsa tragedi tanah runtuh di Batang Kali, Selangor yang dibawa ke Hospital Sungai Buloh untuk proses bedah siasat setakat 4 petang ini, belum dikenal pasti.

Menteri Kesihatan Dr Zaliha Mustafa berkata pasukan perubatan forensik hospital tersebut sedang mengumpul maklumat antemortem daripada waris mangsa bagi mempercepatkan proses pengecaman mayat sementara menunggu perintah post-mortem daripada pihak polis.

“Kita ada prosedur yang ketat, selagi belum terima arahan post-mortem, proses bedah siasat tidak akan dilakukan,” katanya kepada pemberita di Jabatan Forensik, Hospital Sungai Buloh di sini hari ini.

Selain itu, beliau berkata pasukan forensik daripada beberapa hospital di sekitar Lembah Klang telah dihantar bagi membantu proses bedah siasat di hospital itu.


Tempahan hotel di Melaka penuh – Jailani

AYER KEROH 15 Okt. – Pengusaha hotel di Melaka menerima 100 peratus tempahan bilik setelah hampir sembilan bulan kehilangan pendapatan susulan penutupan sektor pelancongan akibat pandemik COVID-19.

Exco Pelancongan negeri, Datuk Muhammad Jailani Khamis berkata, sebelum ini pihaknya menjangkakan 48 peratus tempahan bilik, namun jumlah itu meningkat selepas pergerakan merentas negeri dibenarkan.

“Tempahan hotel di Melaka dah penuh…syukur. Saya sebenarnya jangka sebelum ini pada 1 Oktober bila kita buka sektor pelancongan pada rakyat Melaka tempahan sekitar 48 peratus.

“Tapi bila hari ini kita dapati mana-mana hotel yang dah buka premis mereka bagi tujuan penginapan telah mendapat lebih 100 peratus tempahan dan mereka terpaksa tunda kepada hujung minggu yang lain,” katanya.

Beliau berkata demikian pada sidang media selepas Majlis Sambutan Ketibaan Pelancong Ke Negeri Melaka Sempena Kebenaran Merentas Negeri di Plaza Tol Ayer Keroh, hari ini.

Hadir sama Setiausaha Kerajaan Negeri Datuk Kamel Mohamad; Exco Kesihatan negeri, Datuk Rahmad Mariman dan Ketua Polis negeri, Datuk Wira Abdul Majid Mohd Ali.


Cuti anggota JPJ seluruh negara dibeku sehingga 8 Feb

Timbalan Ketua Pengarah (Perancangan dan Operasi) JPJ Aedy Fadly Ramli berkata ia bertujuan memastikan operasi ini dapat diberikan tumpuan sepenuhnya selain membolehkan kelancaran pergerakan perjalanan pengguna jalan raya dengan lebih selamat.

“Semua anggota penguat kuasa JPJ di seluruh negara termasuk 118 anggota di Negeri Sembilan digerakkan dalam operasi itu susulan aliran trafik dijangka meningkat lebih daripada 100 peratus.

“Ini kerana orang ramai dibenarkan pulang ke kampung pada tahun ini sekali gus pergerakan kereta bertambah di jalan raya dan lebuh raya,” katanya kepada pemberita selepas melancarkan Op TBC 2022 Peringkat Negeri Sembilan yang turut dihadiri Pengarah JPJ Hanif Yusabra Yusuf di sini hari ini.

Dalam pada itu, beliau berkata JPJ turut melaksanakan Perintah Larangan Pemanduan Kenderaan Barangan yang akan berkuat kuasa dua hari sebelum (30 dan 31 Jan) dan dua hari selepas perayaan TBC (3 dan 4 Feb).

Aedy Fadly berkata larangan itu bertujuan untuk mengelakkan risiko berlakunya sebarang nahas jalan raya akibat pertambahan aliran trafik antara kenderaan berat dengan kenderaan ringan selain mengelakkan kesesakan lalu lintas sepanjang tempoh perayaan ini.

“Kita menyeru semua pengguna jalan raya di seluruh negara agar memandu secara berhemah dan mematuhi peraturan jalan raya yang ditetapkan,” katanya.

Terdahulu, Hanif Yusabra ketika berucap berkata JPJ negeri telah memeriksa sebanyak 20,627 motosikal sepanjang tahun lepas dan daripada jumlah itu sebanyak 4,189 penunggang motosikal dikenakan tindakan atas pelbagai kesalahan.

“Kesalahan itu melibatkan pelesenan pemandu sebanyak 3,367 kes, pelesenan kenderaan (3,376), teknikal (1,197), utama (905) dan lain-lain kesalahan sebanyak 402 kes,” katanya.  – BERNAMA


Usul pemilihan timbalan speaker antara fokus Dewan Rakyat hari ini

Pemilihan jawatan yang dikosongkan Datuk Seri Azalina Othman Said itu mendahului senarai usul Aturan Urusan Mesyuarat dan Usul-usul pada persidangan Penggal Keempat Parlimen Ke-14 yang berlangsung selama 17 hari mulai semalam.

Timbalan Yang Dipertua Dewan Rakyat Datuk Mohd Rashid Hasnon pada Ahad memaklumkan kepada Bernama, nama calon daripada blok pembangkang dan kerajaan telah diterima dan sekiranya terdapat lebih daripada seorang calon, undi belah bahagian akan dijalankan.

Setakat ini dua nama disebut-sebut bakal dicalonkan iaitu Ahli Parlimen Pontian Datuk Seri Ahmad Maslan yang merupakan calon blok kerajaan dan Ahli Parlimen Teluk Intan Nga Kor Ming calon Pakatan Harapan (PH).

Menurut Aturan Urusan Mesyuarat persidangan Dewan Rakyat yang bermula 10 pagi itu, akan dimulakan dengan sesi Waktu Pertanyaan-pertanyaan Menteri disusuli sesi Pertanyaan-pertanyaan bagi Jawab Lisan sebelum diteruskan dengan usul menjunjung kasih dan perbahasan Titah Diraja.

Persoalan sama ada kerajaan akan menyemak semula dasar program ‘Malaysia My Second Home’ (MM2H) dan industri ekonomi berkaitan terhadap syarat-syarat baharu program itu, merupakan antara tumpuan pada sesi Waktu Pertanyaan-pertanyaan Menteri.

Turut dibangkitkan adalah soalan berkaitan sasaran kerajaan bagi mencapai tahap penyediaan katil hospital yang lebih tinggi untuk kemudahan kesihatan lebih selesa dan mengenai kadar pengangguran rakyat sehingga Ogos tahun ini.

Mesyuarat Penggal Keempat Parlimen ke-14 pada Selasa adalah mesyuarat pertama di bawah kerajaan pimpinan Perdana Menteri Datuk Seri Ismail Sabri Yaakob.


BN sedang tunggu ‘acuan’ berkempen – Rauf

KUALA LUMPUR 27 Okt – Barisan Nasional (BN) Melaka masih menunggu ketetapan Prosedur Operasi Standard (SOP) baharu sebelum melancarkan taktikal berkempen pada Pilihan Raya Negeri (PRN) Melaka, 20 Nov depan.

Pengerusinya, Datuk Seri Ab Rauf Yusoh berkata, sebarang keputusan yang diumumkan nanti bagaimanapun dipercayai tidak akan menghalang BN untuk berkempen, meskipun tertakluk kepada SOP yang ketat.

“Kita sebenarnya sedang menunggu kaedah SOP yang terkini. Jadi kalau kita mendapat SOP yang terkini, maka kaedah pilihan raya itu akan mengikut acuan.

Beliau berkata demikian ketika ditemui pemberita selepas Majlis Pelancaran Jentera Pilihan Raya Melaka 2021 di Pusat Dagangan Dunia (WTC), malam tadi.


MAFI akan pastikan sumber bekalan makanan import, keluaran negara seimbang

KUALA LUMPUR, 4 Jun – Kementerian Pertanian dan Industri Makanan (MAFI) akan terus mengimbangkan antara sumber bekalan makanan yang diimport dari luar negara dan pengeluaran negara, bagi memastikan semua komoditi utama mencukupi untuk keperluan rakyat di negara ini.

Timbalan Ketua Setiausaha (Pembangunan) MAFI Datuk Badrul Hisham Mohd berkata berdasarkan pemantauan yang dilakukan secara berterusan mendapati, tiada perubahan ketara direkodkan terhadap aspek bekalan makanan.

“Walaupun di luar (situasi semasa) terdapat pelbagai gangguan, namun disebabkan kelebihan yang ada pada kita (Malaysia) iaitu sumber dalaman dan diimport, jadi kita akan cuba imbangkan bekalan mengikut keperluan rakyat.

“Sejak akhir ini ada beberapa faktor yang mengganggu bekalan atau pengeluaran, misalnya kenaikan kos import baja, racun dan lain-lain. Itu fakta yang tidak boleh disangkal kerana di luar negara juga berlaku, kerana ia faktor yang sukar dikawal,” katanya ketika menjadi panel jemputan program Ruang Bicara Bahas terbitan Bernama TV yang disiarkan secara langsung, malam tadi.

Program yang membincangkan tajuk ‘Sekuriti Makanan Negara: Pelan Tindakan dan Penguatkuasaan’ turut menampilkan panel jemputan lain iaitu Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam.

Selain itu, Badrul Hisham berkata kesan daripada pandemik COVID-19 juga, sedikit sebanyak telah mengubah landskap perniagaan dunia sekali gus turut mengganggu sumber utama bekalan makanan negara.

Katanya walaupun beberapa faktor itu ada memberi kesan kepada industri makanan dan ekonomi negara, namun MAFI tetap dengan pendirian bahawa tidak berlaku gangguan yang besar dari segi aspek bekalan makanan dan perkara itu telah dijelaskan kepada kerajaan.

“… ada laporan oleh media mengatakan bahawa ada komoditi tertentu tidak mencukupi di pasaran, contohnya ayam. Berdasarkan pemantauan kita tidak berlaku pengurangan yang ketara, pola (bekalan makanan) kita masih sama.

“Tetapi terdapat satu atau dua ladang yang terpaksa membuat sedikit pelarasaan kepada pengeluaran disebabkan beberapa perkara yang melibatkan aspek teknikal, dan perkara itu wajar dan perlu mereka lakukan. Mereka sudah memberikan notifikasi kepada Jabatan Perkhidmatan Veterinar dan KPDNHEP.

Sementara itu, Azman berkata untuk memastikan bekalan makanan sentiasa mencukupi, KPDNHEP akan mendapatkan status keberadaan bekalan makanan setiap hari, dengan mengambil data daripada pemborong dan kilang di seluruh negara.

“Tetapi dalam proses tersebut, kadang-kadang terdapat gangguan atau faktor di luar jangka, contohnya barang atau bahan yang diimport tersebut tidak sampai daripada luar negara, ia akan menjejaskan bekalan.

“Jadi, pegawai-pegawai kami akan menyiasat perkara itu dan mencari kelompongan di manakah berlakunya ketiadaan barang yang dimaksudkan, untuk kami mengarahkan pembekalan itu dibuat supaya sesuatu kawasan itu dapat menikmati barang tersebut,” katanya.- BERNAMA


PM Ismail Sabri bertemu pegawai-pegawai kanan syarikat utama Amerika

WASHINGTON D.C, 14 Mei – Perdana Menteri Datuk Seri Ismail Sabri Yaakob bertemu pegawai-pegawai kanan syarikat utama Amerika di sini pada Khamis (Jumaat di Malaysia).

Syarikat itu termasuklah Microsoft, Google, Tesla, Boeing, IBM, Texas Instruments, GE Aviation, Conoco Phillips, Ford, National Instruments, Infineon, Micron dan Insulet.


Op Soga: 412 individu ditahan disyaki terlibat judi Piala Dunia Qatar

KUALA LUMPUR, 9 Dis – Polis Diraja Malaysia (PDRM) menahan 412 individu kerana disyaki terlibat dalam kegiatan judi bola sepak Piala Dunia Qatar 2022 menerusi Op Soga IX bermula 19 Nov lepas hingga semalam.

Setiausaha PDRM Datuk Noorsiah Mohd Saaduddin berkata dalam tempoh berkenaan pihaknya turut merampas pelbagai barang antaranya nilai had kredit dalam perisian berjumlah RM10,601,201.25, wang tunai RM417,613, komputer, tablet, telefon bimbit dan kertas catatan pertaruhan.

Beliau berkata Selangor merekodkan jumlah tangkapan terbanyak dengan 135 individu diikuti Johor (51), Kuala Lumpur (43), Sarawak (34), masing-masing 28 di Pulau Pinang dan Negeri Sembilan, Kedah (23), Sabah (18), masing-masing 14 di Pahang dan Melaka, Terengganu (sembilan), Perak (lapan), Kelantan (empat) dan Perlis (tiga).

“Kesemua tangkapan merupakan bookie atau punter telah direman untuk siasatan lanjut mengikut Akta Pertaruhan 1953 dan Akta Rumah Judi Terbuka 1953,” katanya dalam kenyataan hari ini.

Noorsiah berkata dalam tempoh itu juga, 348 kertas siasatan telah dibuka dengan 289 kini dalam tindakan, 52 daripadanya telah berjaya dituduh dan tujuh kertas siasatan telah disabitkan hukuman oleh mahkamah.

Menurutnya, PDRM akan mengambil tindakan tegas kepada individu yang menganjur dan menjalankan pertaruhan mengikut lunas undang-undang sedia ada dalam menangani aktiviti perjudian.


JaPen Melaka hangatkan kempen promosi Hari Malaysia di Melaka

AYER KEROH 9 September – Bahang sambutan Hari Malaysia 2022 yang akan disambut di Dataran Memorial Pengisytiharan Kemerdekaan di Banda Hilir dengan pelbagai persiapan dilakukan agensi Kerajaan Negeri yang terlibat.

Antara yang menjayakan sambutan itu ialah Jabatan Penerangan (JaPen) Negeri Melaka yang bertanggungjawab membuat hebahan dan mempromosikan sambutan itu kepada rakyat negeri ini.

Pengarah JaPen Negeri Melaka, Shahrom Ravin Daram Abdullah berkata, pihaknya telah mengambil langkah proaktif dari segi pemasaran dan promosi publisiti menerusi pelbagai platform termasuk hebahan fizikal dan secara dalam talian.

Menurutnya, sebanyak 610 gegantung (bunting) telah dipasang di seluruh negeri, selain promosi menerusi papan iklan dan kain rentang dengan kerjasama pihak berkuasa tempatan (PBT) terlibat.

Pada masa sama, katanyanya, hebahan secara bergerak menerusi ‘Info On Wheels’ (IOW) turut diperkasakan di setiap daerah secara berkala menjelang sambutan pada 16 September itu nanti.

“Malah IOW ini akan lebih kerap dilaksanakan dua tiga hari sebelum sambutan dengan hebahan tertumpu di sekitar kediaman penduduk membabitkan taman perumahan dan kawasan kampung.

“Selain itu, pendekatan menggunakan rakan strategik JaPen Melaka turut diperkasakan termasuk kerjasama 84 buah Komuniti Keluarga Malaysia di negeri ini yang bersama menjalankan ajen publisiti menerusi aplikasi Whatsapp, Facebook, Twitter dan pelbagai lagi,” katanya pada wawancara khas bersama pemberita di pejabatnya.

Dalam perkembangan lain, Shahrom turut berkongsi sambutan yang bakal dibanjiri lebih 20,000 pengunjung itu merupakan penganjuran pertama di negeri ini selepas diadakan secara bergilir di Sabah dan Sarawak.

Katanya, julung kalinya tahun ini kelainan baharu ditampilkan apabila Melaka menjadi tuan rumah pertama di Semenanjung bagi sambutan memperingati pembentukan Malaysia yang menggabungkan Persekutuan Tanah Melayu, Singapura, Sarawak dan Sabah itu.

“Pemilihan Dataran Memorial Pengisytiharan Kemerdekaan di negeri ini sebagai lokasi Sambutan Hari Malaysia juga telah mengimbau kembali peristiwa bersejarah di mana tapak ini menjadi saksi sejarah negara apabila Perdana Menteri Malaysia pertama Tunku Abdul Rahman mengumumkan bahawa Persekutuan Tanah Melayu akan mencapai kemerdekaan dengan rasminya pada Ogos 1957.

“Pemilihan Melaka sebagai negeri unik dan istimewa juga dikaitkan dengan sejarah Kesultanan Melayu Melaka di mana negeri ini anyak meninggalkan pelbagai kesan warisan sosiopolitik dalam sistem pemerintahan negara kita.

“Sejarah juga telah mencatatkan bahawa negeri Melaka telah menjadi persinggahan kepada para pedagang dari seluruh dunia dan pada tahun 2008 Negeri Melaka telah diisytiharkan oleh Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) sebagai Bandar Warisan Dunia.

Shahrom turut menyarankan kepada pengunjung yang memeriahkan acara itu digalakkan memakai pakaian bertemakan 60-an bagi mengembalikan nostalgia ambang kemerdekaan negara disambut pada zaman dahulu.

Jelasnya, program yang diadakan itu akan disempurnakan Yang di-Pertua negeri, Tun Seri Setia Mohd Ali Mohd Rustam dengan dihadiri tetamu kehormat iaitu Perdana Menteri, Datuk Seri Utama Ismail Sabri Yaakob, Ketua Menteri Melaka, Datuk Seri Utama Sulaiman Md Ali, Premier Sawarak, Datuk Patinggi Tan Sri Abang Johari Tun Openg dan Ketua Menteri Sabah, Datuk Hajiji Noor.

“Majlis ini akan bermula pada pukul 8 malam dimulakan dengan ketibaan beca berhias, vespa dan basikal tua diiringi lagu-lagu era 60-an bergerak menuju ke pentas utama dengan iringan Pancaragam Henry Gurney.

“Ia diikuti dengan lafaz ikrar Rukun Negara dilafazkan oleh Tokoh Budaya Negeri Melaka dan Tokoh Guru, Abd. Rani Embi diiiringi 14 orang keluarga Malaysia mewakili kepelbagaian kaum dan etnik di Malaysia

“Pada malam itu program akan diteruskan dengan persembahan pembukaan Catatan Malaysia menggunakan naratif penceritaan dengan persembahan gerak, visual dan narator yang menunjukkan sejarah pembentukan negara,” katanya.

Beliau berkata, acara utama dalam penganjuran itu ialah simbolik Menandatangani Buku Watikah Pengisytiharan ditandatangani oleh Ketua Menteri dari ketiga-tiga negeri disaksikan Tun Mohd Ali dan Ismail Sabri.

“Selain itu, program diteruskan dengan persembahan khas dartis tanah air antaranya “Dari Robohan Kota Melaka, Kita Dirikan Negara Merdeka” yang dibahagikan kepada empat segmen iaitu segmen Pahlawan Bangkit “Bahang Nasionalisme Tanah Air Kita, Jejak Merdeka, Malaysia Kita dan Teguh Banjaran Titiwangsa.

“Antara artis tanah air yang mewarnai malam itu adalah penyanyi lagenda, Datuk Jamal Abdillah, Datuk Nash, Ernie Zakri, Jimmy Palikat, Anding, Iwere, Kenny Lee dan Radhi P.Ramlee serta pelbagai lagi,” katanya.


Anda kebanggaan negara, dua penuntut UiTM antara 10 terbaik dunia peperiksaan ACCA dan CAT

SHAH ALAM, 5 Feb. – Dua pelajar Fakulti Perakaunan Universiti Teknologi MARA (UiTM) melakar kecemerlangan apabila tersenarai antara 10 terbaik dunia dalam peperiksaan The Association of Chartered Certified Accountants (ACCA) dan Certified Accounting Technician (CAT) pada Disember lalu.

UiTM dalam satu kenyataan hari ini memaklumkan dua pelajar berkenaan adalah Fatin Najwa Azman, 22, pelajar semester kelima program ACCA dan Putera Aiman Abdul Rashid, 19, pelajar semester akhir program CAT.

Fatin Najwa mendapat tempat pertama di Malaysia dan kesembilan dunia bagi peperiksaan Audit and Assurance (AA) manakala Putera Aiman memperoleh tempat pertama di Malaysia dan kedua di dunia bagi peperiksaan Maintaining Financial Records (FA2).

Dalam kenyataan sama, Dekan Fakulti Perakaunan, Prof Dr Haslinda Yusoff berkata, kedua-dua pelajar tersebut amat komited dan berdedikasi dalam pelajaran ditambah suasana pembelajaran yang positif.

“Pihak fakulti amat proaktif dalam memupuk suasana pembelajaran yang berkesan. Sistem pengajaran dan pembelajaran yang efektif di UiTM merupakan kombinasi dalam kejayaan pelajar.

“Kejayaan ini juga turut membuktikan kecemerlangan bumiputera dalam bidang perakaunan. Ia boleh dijadikan rangsangan bagi melahirkan lebih ramai profesional perakaunan bumiputera terbaik di dunia,” katanya.

Haslinda berkata kedua-dua pelajar berkenaan juga diharap dapat menjadi pemangkin kepada semua warga UiTM untuk terus memberikan yang terbaik demi menjadikan universiti itu sebuah institusi pendidikan unggul dunia.

UiTM merupakan universiti awam pertama di Malaysia menerima ACCA Platinum Award sejak Julai 2011 dan terus berperanan sebagai institusi pengajian awam utama dalam mendokong pencapaian aspirasi negara untuk menghasilkan 60,000 akauntan bertauliah menjelang 2030.


Sambutan tiga bulan Jubli Emas rukun negara dilancarkan

KUALA LUMPUR, 9 Julai – Sambutan Jubli Emas Rukun Negara selama tiga bulan akan dilancarkan hari ini, sebagai usaha kerajaan meningkatkan lagi perpaduan dalam kalangan rakyat Malaysia ketika menghadapi cabaran dari dalam dan luar negara.

Dalam keadaan ekonomi dunia yang mencabar, ditambah lagi dengan pandemik COVID-19, perpaduan dan bersatu padu memainkan peranan penting dalam menangani cabaran tersebut, kerana Malaysia juga tidak terkecuali daripada terkesan, akibat penularan tersebut.

Telah terbukti rakyat Malaysia dari segenap golongan masyarakat telah bersatu padu dalam memutuskan rantaian jangkitan COVID-19 dan meratakan lengkungan jangkitan virus itu apabila tiada kes jangkitan baru tempatan dilaporkan semalam.

Sambutan jubli emas itu akan bermula dengan Perdana Menteri Tan Sri Muhyiddin Yassin dijadualkan melancarkan sambutan Ulang Tahun Rukun Negara ke-50 bersempena sambutan Hari Kebangsaan dan Hari Malaysia di Bangunan Perdana Putra, Putrajaya, hari ini.

Dalam suasana kebiasaan baharu susulan pandemik COVID-19, sambutan jubli emas Rukun Negara pada tahun ini, tetap istimewa dalam usaha menyemarakkan semangat cintakan falsafah negara itu, sebagai tunjang perpaduan dan keharmonian nasional.

Pelaksanaan Perintah Kawalan Pergerakan Pemulihan (PKPP) kini yang mengehadkan hanya 250 orang dalam sesuatu acara, bukan halangan untuk orang ramai turut serta menyaksikan sambutan majlis penting itu yang akan disiarkan secara langsung di Bernama TV (Astro 502, myFreeview 121 dan unifi TV 631), RTM, Astro Awani serta platform media sosial.

Perdana Menteri dijadual menyampaikan amanat pada pukul 3 petang, yang dilihat penting dalam mendepani cabaran semasa hari ini, bagi memastikan keamanan dan keharmonian masyarakat berbilang kaum di negara ini terus terpelihara, bersesuaian dengan prinsip yang terkandung dalam Rukun Negara.

Rukun Negara diisytiharkan pada 31 Ogos 1970 oleh Yang di-Pertuan Agong IV Almarhum Tuanku Ismail Nasiruddin Shah Ibni Almarhum Sultan Zainal Abidin, susulan peristiwa 13 Mei 1969, bagi mencapai perpaduan yang erat dalam kalangan rakyat tanpa mengira kaum, agama, budaya dan kepercayaan.

Selepas menyampaikan ucapan, Perdana Menteri dijangka melafazkan ikrar Rukun Negara bersama Menteri Komunikasi dan Multimedia Datuk Saifuddin Abdullah dan Menteri Perpaduan Negara Datuk Halimah Mohamed Sadique, beserta enam pelajar sekolah yang mewakili ahli kelab Rukun Negara.

Selepas itu, Muhyiddin akan melancarkan logo rasmi sambutan jubli emas Rukun Negara itu yang julung kali dicipta, hasil kerjasama antara Pertubuhan Berita Nasional Malaysia (BERNAMA), Jabatan Penerangan dan Kumpulan Media Karangkraf.

Turut menarik, Perdana Menteri juga akan melancarkan setem khas bertemakan ‘Lima Puluh Tahun’, dengan lima reka bentuk setem yang menampilkan setiap prinsip Rukun Negara, logo sambutan 50 tahun Rukun Negara dan Bunga Raya.

Memeriahkan lagi acara, lagu Rukun Negara yang digubah Datuk Mokzani Ismail, akan dinyanyikan oleh penyanyi terkenal kelahiran Sarawak, Dayang Nurfaizah bersama Roy.

Datuk Syafinaz Selamat bersama dua lagi penyanyi yang sedang meningkat naik, Afieq dan Wani pula akan menyampaikan lagu Lima Prinsip Rukun Negara hasil ciptaan Datuk Wah Idris.

Program yang dianjurkan bersama Kementerian Komunikasi dan Multimedia serta Kementerian Perpaduan Negara itu, turut mengatur pelbagai program bermula 9 Julai hingga Hari Malaysia pada 16 Sept.

Antara program yang dirancang adalah Insta Challenge, Rukun Negara Hour, Webinar, e-Treasure Hunt, Pengisahan Negara, Ted Talk Kenegaraan, Bual Bicara Bersiri, Dokumentari dan Bicycleton.- BERNAMA


Ribut petir, hujan dijangka berlaku tiga hari di seluruh negara – MetMalaysia

KUALA LUMPUR, 28 Nov – Jabatan Meteorologi Malaysia (MetMalaysia) mengeluarkan amaran ribut petir dan hujan di beberapa tempat di Semenanjung, Sarawak dan Sabah selama tiga hari bermula hari ini.

MetMalaysia menerusi kenyataan memaklumkan ribut petir dijangka berlaku petang ini di beberapa kawasan di seluruh Semenanjung, Sarawak dan Sabah (Pedalaman, Pantai Barat dan Sandakan).

Selain itu, ribut petir dijangka berlaku pagi esok di Sabah (Sandakan dan Kudat) selain hujan di beberapa tempat di Kuala Lumpur, Putrajaya, Selangor, Pahang, Pulau Pinang (kawasan pantai), Negeri Sembilan (kawasan pedalaman) dan beberapa kawasan di Sarawak.

Sementara itu, daerah Kuching, Serian, Samarahan, Sri Aman, Betong, Sarikei, Sibu, Kapit dan Bintulu di Sarawak dan Sabah (Pantai Barat dan Sandakan) pula dijangka hujan malam esok.

Pada Rabu, MetMalaysia menjangka berlaku ribut petir di satu dua tempat di Tawau, Sabah selain hujan di beberapa kawasan di Sandakan dan Kudat, Kelantan, Terengganu, Pahang, kawasan pantai Pulau Pinang dan kawasan pedalaman Johor.

Pada sebelah petang Rabu pula ribut petir dijangka berlaku di seluruh Semenanjung selain hujan di Terengganu dan Kelantan manakala pada waktu malam ribut petir dijangka berlaku di kawasan pedalaman Pahang dan Sabah.

Hujan juga diramal pada waktu malam di seluruh Semenanjung kecuali Melaka, beberapa kawasan di Sarawak dan Sabah (Tawau, Sandakan, Kudat) dan Labuan. – BERNAMA


YADIM desak SKMM bertindak tegas isu video usahawan promosi LGBT

BANDARAYA MELAKA 25 April – Yayasan Dakwah Islamiah Malaysia (YADIM) meminta Suruhanjaya Komunikasi dan Multimedia Malaysia (SKMM) bertindak tegas terhadap isu video raya seorang usahawan yang didakwa mempromosi budaya songsang lesbian, gay, biseksual dan transgender (LGBT).

Ketua Pegawai Eksekutifnya, Tuan Kamarul Arief Tuan Soh berkata, SKMM perlu bertindak tegas dalam isu tersebut memandangkan kandungan video itu jelas mempromosi budaya yang tidak sesuai dengan norma masyarakat Islam, lebih-lebih lagi pada bulan Ramadan yang kini memasuki fasa 10 malam terakhir.

Menurutnya, selain mahu video tersebut ditarik balik atau mengharamkan penyiarannya, YADIM mahu pihak yang mengedar video itu turut diambil tindakan memgikut Akta SKMM.

“Kita mahu bukan setakat video tersebut ditarik balik atau diharamkan penyiarannya, pihak yang terlibat dengan pembikinan dan juga menyebarkannya, turut diambil tindakan.

Beliau berkata demikian kepada media selepas menyantuni dan menyumbang keperluan Hari Raya keluarga ibu tunggal Umi Nur Faizah Ali Halimi yang kisahnya menjual kotak demi menyara kehidupan empat anaknya.

Selain itu menurut Tuan Kamarul, masyarakat sudah muak dengan sikap sesetengah pihak yang sering memohon kemaafan selepas melakukan kesalahan seperti itu namun insiden sama tetap berulang.

“Kita dapati pihak berkaitan khususnya menteri agama sudah mengambil tindakan dengan merujuk isu itu dengan pihak Jakim dan pada YADIM, itu satu tindakan permulaan.

“Kalau perlu YADIM buat laporan kepada SKMM mengenai isu ini, tiada masalah kita akan laporkan kerana ini bukan sahaja berkaitan isu agama tetapi ia membabitkan sentimen majoriti rakyat pelbagai kaum di negara ini,” kata beliau.

Bagi tujuan itu kata beliau, pihaknya akan mengerakkan kira-kira 10,000 anggotanya sebagai ejen dakwah dalam kalangan pelajar universiti dan sekolah bagi menangani isu seumpamanya.


Krisis sekuriti makanan perlu ditangani segera – Agong

KUALA LUMPUR, 6 Jun – Krisis sekuriti makanan perlu ditangani segera terutama dalam keadaan dunia yang menghadapi pelbagai kemelut dan kejutan ketika ini, titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Seri Paduka turut menitahkan agar satu pelan jangka panjang dirangka untuk mengukuhkan sekuriti makanan dan menjamin kos sara hidup untuk berada pada tahap yang bersesuaian.

“Beta berharap agar kerajaan beta dan pemimpin di setiap lapisan untuk menangani masalah kelangsungan hidup yang membelenggu segelintir rakyat beta, termasuklah kos sara hidup yang tinggi di samping peningkatan harga komoditi industri dan makanan.

“Nasihat beta, usahlah wujud bibit pertikaian apabila setiap kali negara berhadapan dengan masalah sekuriti makanan dan peningkatan kos sara hidup. Kita semua seharusnya fokus kepada membantu memulih kemaslahatan rakyat.

“Sikap ‘bila sudah merah, kapur salahkan kunyit dan kunyit salahkan kapur’ tidak akan dapat membantu dan membela nasib rakyat beta yang terhimpit dengan pelbagai dugaan,” titah Seri Paduka  sempena sambutan Ulang Tahun Hari Keputeraan Rasmi di Istana Negara di sini hari ini.

Al-Sultan Abdullah juga menasihatkan rakyat supaya memainkan peranan dengan menanam sikap berjimat cermat dan berbelanja secara berhemah serta tidak melakukan pembaziran.

“Pemimpin adalah sandaran kepada harapan rakyat. Kebahagiaan dan kesusahan rakyat adalah merupakan cerminan diri yang wajib digalas oleh setiap pemimpin,” titah baginda.

Dalam titah itu, Seri Paduka turut merakamkan terima kasih kepada seluruh anggota pentadbiran, penjawat awam, anggota pasukan keselamatan dan petugas kesihatan yang telah mencurahkan bakti kepada negara yang tercinta ini.

Seri Paduka turut menzahirkan setinggi-tinggi tahniah kepada penerima Darjah Bintang Kebesaran dan Pingat Persekutuan pada tahun ini dan berharap pengurniaan itu menyuntik semangat baru untuk terus berbakti kepada masyarakat dan negara.

“Beta dan Raja Permaisuri Agong berdoa semoga negara kita Malaysia dan rakyat yang beta kasihi akan sentiasa berada di bawah perlindungan dan kerahmatan Allah serta aman makmur dan bersatu padu di bawah lindunganNya,” titahnya.


Bulan Keluarga Kebangsaan kini Bulan Keluarga Malaysia – PM Ismail Sabri

KUALA LUMPUR 7 Nov – Bulan Keluarga Kebangsaan akan dikenali sebagai Bulan Keluarga Malaysia (BKM) mulai tahun ini, kata Perdana Menteri Datuk Seri Ismail Sabri Yaakob.

“Ini sekali gus menjamin kemakmuran dan perpaduan sebuah keluarga yang besar,” katanya ketika berucap pada majlis Pelancaran Sambutan BKM 2020 di Taman Botani Perdana, di sini hari ini.

Ismail Sabri berkata penganjuran program melibatkan sambutan itu, boleh dilakukan pada peringkat kebangsaan dengan kerjasama agensi kerajaan sebagai satu acara nasional negara bagi mempertingkatkan kesejahteraan Keluarga Malaysia.

Selain penyertaan kementerian dan kerajaan negeri sebagai penggerak utama program, beliau berharap pihak-pihak seperti sektor swasta dan komuniti, turut mengambil bahagian dalam program kesejahteraan keluarga itu.

Dalam pada itu, Menteri Pembangunan Wanita, Keluarga dan Masyarakat Datuk Seri Rina Mohd Harun dalam ucapannya berkata inisiatif Prihatin Keluarga Malaysia, diperkenalkan bagi membolehkan pasangan berdepan dengan permasalahan keluarga menghubungi kaunselor LPPKN secara terus.

“Inisiatif ‘Toll Free Helpline Family Care’, merupakan talian khas yang tersedia buat mereka yang ingin berkongsi dan mengadu rasa hati secara terus, tanpa perlu risau soal privasi mahupun penghakiman awam.

“Talian bebas 1-800-82-0300, suami atau isteri atau kedua-duanya boleh berkomunikasi secara terus tanpa sempadan, menerusi khidmat tele-kaunseling dan e-Kaunseling yang tersedia,” katanya.

Selain itu, dalam memastikan konsep Keluarga Malaysia difahami secara menyeluruh, Rina berkata sebanyak 120 aktiviti dijalankan dengan kerjasama kerajaan negeri, pertubuhan bukan kerajaan, sektor swasta dan komuniti setempat.

Turut hadir pada majlis itu, Menteri Pengajian Tinggi Datuk Seri Dr Noraini Ahmad, Menteri Wilayah Persekutuan Datuk Seri Shahidan Kassim dan Ketua Setiausaha Negara Tan Sri Mohd Zuki Ali.- BERNAMA


Sultan Ibrahim cadang ‘lockdown’ bersasar negeri bersempadan tangani kes COVID-19

“Contohnya zon selatan – Johor, Melaka dan Negeri Sembilan full lockdown selama dua minggu diikuti zon lain seperti di pantai timur (Pahang, Terengganu, Kelantan),”  titah Sultan Ibrahim menerusi Facebook rasmi baginda hari ini.

Titah baginda negeri yang tidak dikenakan PKP penuh itu boleh meneruskan kegiatan ekonomi berdasarkan prosedur operasi standard PKP biasa, dan dengan itu bilangan kes dapat ditangani tanpa menutup kegiatan ekonomi negara secara keseluruhannya.

“Sudah tidak terkata lagi kebimbangan dan ketakutan tentang situasi COVID-19 di negara ini kita. Saya mencadangkan perkara ini atas keprihatinan kepada nasib yang menimpa negara kita. Saya harap ia akan dipertimbangkan sebaiknya oleh kerajaan negeri dan kerajaan pusat,” titah Sultan Johor lagi.


Sembilan rakyat Malaysia bersama dua tanggungan tiba di Kuala Lumpur esok – Ismail Sabri

KUALA LUMPUR, 28 Feb – Sembilan rakyat Malaysia bersama dua tanggungan mereka yang dibawa keluar dari Kyiv, Ukraine kini dalam perjalanan pulang ke Kuala Lumpur dan dijangka tiba esok, kata Perdana Menteri Datuk Seri Ismail Sabri Yaakob.

“Alhamdulillah sembilan rakyat Malaysia bersama dua tanggungan mereka telah pun selamat dibawa keluar dari Kyiv, Ukraine dan dalam perjalanan pulang ke Kuala Lumpu, dijangka tiba esok.

“Atas dasar persahabatan dan diplomatik, kita juga membantu membawa keluar seorang warganegara Singapura bersama-sama rombongan rakyat Malaysia ke Poland,” katanya dalam hantaran di Facebook rasminya hari ini.

Ismail Sabri berkata beliau menghargai ucapan terima kasih daripada Suruhanjaya Tinggi Singapura di Kuala Lumpur dalam laman facebook rasminya semalam kerana membantu rakyat negara itu keluar dari Kyiv.

Semalam, Menteri Luar Datuk Seri Saifuddin Abdullah menerusi ciapan di Twitter memaklumkan konvoi yang selamat tiba di Poland awal pagi semalam itu diketuai Kuasa Usaha Sementara Kedutaan Besar Malaysia di Ukraine Fadhilah Daud.

Sebelum ini Ismail Sabri dilaporkan berkata pemindahan baki rakyat Malaysia di Ukraine dilakukan berikutan keadaan tidak menentu di rantau itu.- BERNAMA


Melaka tangga keenam catat peningkatan kes kemalangan sepanjang Aidilfitri seluruh negara

AYER KEROH 17 Mei – Melaka menjadi negeri keenam paling tinggi mencatatkan kes kemalangan sepanjang Op Selamat 18 sempena perayaan Aidilfitri yang lalu.

“Berlaku peningkatan sebanyak tujuh kes. Namun kes kemalangan maut turun apabila hanya empat direkodkan berbanding lima pada Op Selamat 15,” katanya.

Beliau berkata demikian pada sidang media selepas menghadiri program Keselamatan dan Kesihatan bersama Polis Diraja Malaysia (PDRM) di Dataran Majis Bandaraya Melaka Bersejarah (MBMB) di sini, hari ini.


Ismail Sabri ucap takziah kepada keluarga Tan Sri Dr Ali Hamsa

KUALA LUMPUR, 21 April – Perdana Menteri Datuk Seri Ismail Sabri Yaakob mengucapkan takziah kepada seluruh keluarga Tan Sri Dr Ali Hamsa atas pemergian tokoh pentabir perkhidmatan awam itu hari ini.

Beliau menyifatkan Allahyarham yang berkhidmat sebagai KSN ke-13 selama enam tahun sejak 2012 sebagai seorang tokoh pentadbir perkhidmatan awam yang amat disegani serta dihormati sewaktu dalam perkhidmatan.

“Allahyarham telah menabur jasa dan bakti selama berkhidmat dan pemergian Allahyarham merupakan kehilangan besar buat negara. Semoga roh Allahyarham dicucuri rahmat Allah SWT dan ditempatkan bersama para solihin. Al-Fatihah,” kata Ismail Sabri menerusi catatan di akaun Facebook rasminya hari ini.

Pemergian Ali di Hospital Dublin, Ireland pada Khamis disahkan isterinya Puan Sri Rohani Abdullah melalui satu kenyataan yang turut memaklumkan urusan pengebumian akan dilakukan di Putrajaya.

Memulakan karier dalam perkhidmatan awam negara sejak 1981 di Perkhidmatan Tadbir dan Diplomatik, Ali sebelum ini pernah berkhidmat di Kementerian Perdagangan Antarabangsa dan Industri, Kementerian Pengangkutan, Unit Perancang Ekonomi dan Institut Tadbiran Awam Negara.

Allahyarham juga pernah memegang jawatan sebagai pengerusi Program Perumahan 1Malaysia, ahli Jawatankuasa Pakar Pentadbiran Awam Pertubuhan Bangsa-Bangsa Bersatu (UN CEPA) dan pengerusi Institut Integriti Malaysia.- BERNAMA


Buka sempadan: Pelancong asing pilih bercuti di Melaka

BANDA HILIR 2 April – Melaka terus menjadi pilihan orang ramai menghabiskan masa hujung minggu apabila beberapa lokasi popular dipenuhi pelancong, hari ini.

Bukan itu sahaja, malah kelibat beberapa pelancong asing dari luar negara juga sudah mula kelihatan di Melaka susulan pembukaan sempadan negara bermula semalam.

Tinjauan Melaka Hari Ini di beberapa lokasi antaranya di Bangunan Stadthyus, Menara Taming Sari dan Kota A Famosa meriah dengan kehadiran pelancong yang mengabadikan kenangan mereka di mercun pelancongan negeri itu.

“Sehari dua ini pelancong boleh dikatakan ramai tetapi apabila tiba Ramadan mungkin kemeriahan itu berkurang sedikit, sehinggalah apabila tiba Hari Raya Aidilfitri nanti ia akan kembali meriah.

Bagi peniaga Cendol Jam Besar Ramli Hussin, 38, berkata, pengumuman dibuat kerajaan yang membenarkan pembukaan kembali sempadan berita yang amat baik dan akan meningkatkan kembali sektor pelancongan negeri.


De Rantau bertepatan agenda digital Melaka – Exco

BANDA HILIR 10 Mac – Program De Rantau dilaksanakan Perbadanan Ekonomi Digital Malaysia (MDEC) mampu menggalakkan lagi sektor pelancongan dan agenda transformasi digital Negeri Melaka.

Exco Pendidikan, Teknologi dan Telekomunikasi negeri, Datuk Rais Yasin berkata program tersebut telah diangkat pada mesyuarat Smart Melaka Implementation Commitee (SMIC) dan Majlis Digital Melaka (MELDIC) Disember lalu.

“Beberapa inisiatif sedang giat dilaksanakan antaranya Projek Pelan Jalinan Digital Negara (JENDELA) bagi meningkatkan kelajuan jalur lebar mudah alih, perluaskan liputan jalur lebar dan penambahan premis yang mendapat akses jalur lebar talian tetap berkelajuan gigbit.

Beliau berkata demikian dalam ucapannya pada Majlis Pelancaran De Rantau @Melaka di sebuah hotel, di sini, hari ini yang dilancarkan Ketua Menteri Datuk Seri Utama Sulaiman Md Ali.

Hadir sama, Setiausaha Kerajaan Negeri (SUK), Datuk Wira Zaidi Johari, Exco Perpaduan, Penerangan, Sumber Manusia dan Hal Ehwal Pengguna negeri, Ngwe Hee Sem dan Ketua Pegawai Eksekutif MDEC, Ts. Mahadhir Aziz.

Mengulas lanjut, Rais berkata Kerajaan Negeri telah melancarkan Smart Melaka Blueprint 2035 (SMB 2035) bagi memandu kearah sebuah negeri pintar dan lestari.

Katanya, Kerajaan Negeri juga telah melaksanakan beberapa projek ‘Quick Win’ antaranya Melaka Super Apps sebagai platform tunggal aplikasi digital Negeri Melaka.

“Antara lain, MELAKA EDU iaitu adalah satu platform berpusat yang menguruskan proses permohonan melibatkan 44 pusat pengajian tinggi beroperasi di Melaka; 24 institusi pengajian tinggi awam (IPTA) dan 20 institusi pengajian tinggi swasta (IPTS) di Melaka.

“Melaka 5G Smart Pole pula menggunakan insfrastruktur tiang lampu pintar yang menempatkan rangkaian 5G di mana ia bertujuan seperti ‘AI Surveillance’ untuk tujuan peningkatan keselamatan dan pengangkutan.

“Terakhir, menerusi platform SMIC dan MELDIC. Mengumpulkan pakar-pakar dalam bidang teknologi digital, teknologi pintar, ‘metaverse’ dan ‘blockchain’ pada Persidangan Smart Melaka 2022, awal Disember tahun lalu,” katanya.


‘Pak Lan tidak keseorangan’ – Zulkiflee

TABOH NANING 6 Oktober – Nasib menimpa pelakon veteran, Roslan Saleh atau Pak Lan yang semakin uzur mendapat perhatian Ahli Dewan Undangan Negeri (ADUN) Taboh Naning, Zulkiflee Mohd Zin.

Katanya, pihaknya bersama Kerajaan Negeri sedia menghulurkan sebarang bantuan sama ada berbentuk kewangan, barang keperluan asas mahupun rawatan kesihatan kepada pelakon kelahiran Melaka itu.

“Hari ini saya sempena Ziarah Kasih saya datang melawat dan sempat menghulurkan beberapa bantuan kepada Abang Lan dengan membawa pegawai daripada Jabatan Kebajikan Masyarakat (JKM) Alor Gajah untuk turut serta.

“Saya difahamkan kerajaan negeri pun sudah menziarahi Abang Lan sebelum ini. Jadi saya percaya pelakon kebanggaan rakyat kita ini tak akan berseorangan.

“Di peringkat DUN Taboh Naning, Pak Lan pun sudah terima bantuan daripada Majlis Agama Islam Melaka (MAIM),” katanya kepada pemberita selepas mengadakan lawatan ke rumah Pak Lan di Kampung Rantau Panjang, Masjid Tanah.

“Kita akan lihat apakah bentuk bantuan lain yang layak dan boleh disalurkan dan insya-Allah saya akan berbincang dengan Exco Kesihatan Negeri Melaka soal ini nanti,” katanya.


Terbuka Switzerland: Aaron-Wooi Yik melangkah ke separuh akhir

KUALA LUMPUR, 26 Mac – Beregu lelaki negara Aaron Chia-Soh Wooi Yik meneruskan kemaraan ke peringkat separuh akhir Kejohanan Terbuka Switzerland 2022 di Basel, malam tadi.

Aaron-Wooi Yik, yang juga pilihan kedua kejohanan, hanya memerlukan 33 minit untuk menewaskan beregu dari Jerman, Mark Lamsfuss-Marvin Seidel, 21-11, 21-13, sekali gus meneruskan misi memburu kejuaran sulung mereka pada peringkat antarabangsa.

Skrip sama berulang pada set kedua apabila Lamsfuss-Seidel terus-menerus melakukan kesilapan di jaring dan peluang tersebut digunakan beregu negara untuk memuktamadkan kemenangan.

Gandingan negara yang dibentuk sejak 2017 itu belum pernah meraih sebarang gelaran antarabangsa dengan pencapaian terbaik mereka sekadar naib juara pada Terbuka SaarLorLux 2018, All England 2019 dan Terbuka Thailand 2020.

Aaron-Wooi Yik dijangka berdepan sama ada rakan senegara Ong Yew Sin-Teo Ee Yi atau beregu dari Indonesia, Fajar Alfian-Muhammad Rian Ardianto yang akan berentap pada pusingan suku akhir itu.

Dalam pada itu, perseorangan wanita negara S. Kisona gagal mengekalkan momentum kemenangan ke atas perseorangan nombor satu dunia Saina Nehwal dari India, apabila tewas pada pemain Thailand, Supanida Katethong, 11-21, 12-21.

Nasib sama turut menimpa pasangan beregu wanita Anna Cheong-Teoh Mei Xing apabila kecundang 18-21, 18-21 di tangan beregu Jerman, Linda Efler-Isabel Lohau.

Satu lagi pasangan beregu wanita negara Lim Chiew Sien-Vivian Hoo akan turun beraksi pada peringkat suku akhir, lewat malam ini. – BERNAMA


UTeM bangunkan ruang bacaan di Masjid Al-Ghaffar, Jasin

DURIAN TUNGGAL 25 Julai – Universiti Teknikal Malaysia Melaka (UTeM) terus menyerlahkan peranan dan cakna kepada komuniti setempat dengan menjayakan projek komuniti membangunkan ruang bacaan di Masjid Al Ghaffar, Jasin, baru-baru ini.

Projek Komuniti membangunkan ruang bacaan yang dikenali ‘Sudut Hikmah’ itu dibangunkan oleh seramai 12 orang staf Perpustakaan Laman Hikmah (PLH) UTeM dan dibantu oleh ahli jawatakuasa masjid ini.

Timbalan Ketua Pustakawan PLH UTeM, Siti Saluwa Jamal berkata, antara objektif program ini adalah melaksanakan tanggungjawab sosial kepada komuniti setempat khususnya sekitar UTeM.

Jelasnya, ianya bagi menyokong pembudayaan pembelajaran sepanjang hayat di samping menggalakkan keterlibatan staf perpustakaan dalam program yang berbentuk perkhidmatan kepada komuniti.

Ujarnya, aktiviti yang telah dijalankan melibatkan gerak kerja menaiktaraf sudut bacaan sedia ada dengan penambahan peralatan bagi menceriakan sudut bacaan masjid dan PLH UTeM juga telah menyumbangkan sebanyak 256 naskah bahan bacaan.

“Semoga usaha yang dijalankan dapat memberi manfaat dan impak kepada semua pihak khususnya kepada komuniti dan diharapkan dapat memupuk perasaan muhibah antara komuniti dan warga universiti,” ujarnya.


Srikandi futsal Melaka belasah KL 10-0

SKUAD futsal wanita Melaka membuka tirai saingan Liga Premier Futsal Malaysia 2022 (Wanita) dengan langkah kanan selepas membelasah Kuala Lumpur 10-0, semalam.

Selain itu, Nur Syafiqah Zainal Abidin, Intan Sarah Anisah Zulgafli, Noor Hedayah Amin, Syazalina Affandi dan Jaciah Jumilis turut menjaringkan satu gol bagi melengkapkan hari cemerlang Melaka.

Perlawanan yang berlangsung di Stadium Panasonic Shah Alam itu turut disaksikan dua EXCO Persatuan Bolasepak Malaysia (FAM) Christopher Raj dan Dr Siti Faidul Maisarah Abdullah.


Kerajaan negeri bangunkan ‘Page Melaka’ menerusi Lazada

AYER KEROH 2 Feb – Kerajaan negeri membangunkan laman ‘Page Melaka’ dalam platform e-dagang terkemuka, Lazada bagi membolehkan rakyat negeri ini mendapatkan keperluan harian secara atas talian.

Pengurus Besar Bahagian Promosi Pelancongan (BPP) Jabatan Ketua Menteri, berkata dalam keadaan negara berdepan dengan pandemik COVID-19, trend membeli-belah secara atas talian menjadi rutin harian berikutan cara itu dapat memberikan keselesaan dan kemudahan kepada rakyat.

“Ini menunjukkan platform berkenaan diyakini dapat mengembangkan lagi produk pelancongan negeri Melaka, selain mempromosikan produk dan perkhidmatan itu dengan lebih meluas di seluruh negara,” katanya dalam satu kenyataan di sini, hari ini.

“Justeru itu, kerajaan negeri berbesar hati menjalinkan kerjasama dengan pihak Lazada untuk berkongsi secara eksklusif dengan pengiat pelancongan menerusi beberapa insentif yang ditawarkan.

“Antara insentif itu adalah mengenepikan yuran ‘onboarding’ dan ‘listing’ kepada 550 perusahaan kecil dan sederhana (PKS) atau penggiat industri pelanconan bagi melonggarkan syarat pendaftaran masuk ke platform Lazada.

“Selain itu, Lazada memberikan panduan ‘onboarding’ dan memberikan latihan melalui Universiti Lazada dengan usaha pemasaran untuk memberikan sokongan yang diperlukan oleh semua usahawan,” katanya.

Sehubungan itu katanya, BBP memohon jasa baik semua usahawan dan penggiat industri di negeri ini untuk memberikan maklumat berkaitan sebagaimaan dilampirkan dalam borang Maklumat Produk dan Perkhidmatan Pelancongan bagi Promosi dan Jualan Pakej Di Lazada selewat-lewatnya pada 19 Februari ini.

Jelasnya, borang berkenaan boleh diperolehi menerusi BBP dan maklumat yang lengkap diisi boleh diserahkan menerusi emel ke [email protected] atau [email protected].


MAPIM salur 95 kotak makanan buat pekerja Zoo Melaka

AYER KEROH 5 OGOS – Majlis Perundingan Pertubuhan Islam Malaysia (MAPIM) menyalurkan 95 kotak bantuan makanan kepada pekerja Zoo Melaka sekali gus meringankan beban mereka.

Ketua Aktivis MAPIM Malaysia, Dr Sani Araby Al Kahery berkata, inisiatif itu untuk membantu pekerja di zoo berkenaan yang terkesan akibat pelaksanaan Perintah Kawalan Pergerakan (PKP).

“Dalam pasca pandemik COVID-19 ini pelbagai sektor di seluruh Malaysia didapati terjejas. Ada yang menutup sementara perniagaan dan ada yang terpaksa menggulung tikar akibat tidak mampu menanggung kerugian.

“Perkara ini turut dialami warga Zoo Melaka yang mana sudah hampir setahun zoo ini sepi tanpa pengunjung dan memberi kesan kepada pekerja.

Jelasnya, selain itu MAPIM juga memberikan 100 kilogram serbuk kunyit bagi tujuan ubatan kulit dan buah-buahan kepada tiga ekor gajah yang dikenali sebagai Lily (10) Mala (18) dan Hani berusia 44 tahun.

Hadir sama Yang Dipertua Majlis Perbandaran Hang Tuah Jaya (MPHTJ), Datuk Shadan Othman; Setiausaha Agung MAPIM, Mejar Bersekutu (PA) Zulhanis Zainol dan Bendahari MAPIM, Kapten Faris Hussain.

Tidak ketinggalan program turut diserikan dengan kehadiran penceramah terkenal Prof. Madya Datuk Dr. Mohd Izhar Ariff dan selebriti terkemuka, Zizan Razak.


JPJKK akan distruktur semula – Bukit Aman

KUALA LUMPUR, 12 Mei – Jabatan Pencegahan Jenayah dan Keselamatan Komuniti (JPJKK) dicadang distruktur semula bagi penambahbaikan jabatan berkenaan secara keseluruhan, kata Pengarahnya Datuk Aidi Ismail.

Beliau berkata pihaknya masih dalam peringkat perbincangan untuk memperinci perkara itu dan ia akan dibentang kepada Ketua Polis Negara Tan Sri Acryl Sani Abdullah Sani sebelum dibawa ke peringkat Jabatan Perkhidmatan Awam.

“Penstrukturan semula ini dicadangkan berikutan terdapat dua atau tiga fungsi antara jabatan yang bertindih contohnya Unit Kereta Peronda Polis yang sekarang ini di bawah JPJKK tetapi mungkin akan diletakkan di bawah Jabatan Keselamatan Dalam Negeri dan Ketenteraman Awam (KDNKA).

“Antara jabatan yang akan terlibat dalam proses perbincangan dan penstrukturan semula ialah JPJKK, KDNKA dan Jabatan Siasatan Jenayah,” katanya kepada Bernama hari ini.

Aidi berkata setakat ini belum ada kata putus mengenai perkara itu namun laporan lengkap penstrukturan yang baharu itu dijangka dimuktamadkan dalam tempoh sebulan dua sebelum dibentang kepada Ketua Polis Negara.

Sehubungan itu, beliau menafikan dakwaan JPJKK akan dibubar seperti yang tular menerusi media sosial sebaliknya menegaskan unit pencegahan jenayah jabatan itu adalah elemen penting dalam Polis Diraja Malaysia (PDRM).

Sebagai peneraju utama pencegahan jenayah bagi mengekalkan Malaysia aman dan sejahtera, jabatan itu juga berperanan dalam mencegah jenayah secara holistik ke arah kewujudan komuniti sejahtera.

Antara fungsi jabatan itu ialah mencegah jenayah, menghapus peluang jenayah, memperkasa komuniti dengan mendidik serta membudayakan masyarakat tentang tanggungjawab bersama dalam mencegah jenayah, menangani persepsi negatif masyarakat dan penasihat komuniti.


Duda dipenjara tiga tahun samun wanita warga emas di dobi layan diri

KUALA LUMPUR, 28 Disember – Seorang duda dipenjara tiga tahun oleh Mahkamah Sesyen di sini, hari ini, selepas mengaku bersalah menyamun seorang wanita warga emas di sebuah dobi layan diri, dua minggu lepas.

Hakim Izralizam Sanusi menjatuhkan hukuman itu ke atas bekas pekerja restoran Mohamed Ghibran Mohamed Yusof, 23, selepas dia mengaku melakukan samun dengan mengambil dan melarikan sebuah beg tangan mengandungi barangan peribadi dan wang tunai RM200, milik seorang pesara kerajaan berusia 64 tahun yang juga seorang ibu tunggal.

Mengikut fakta kes, tertuduh didakwa secara tiba-tiba telah merentap beg tangan yang disandang pada bahu kanan wanita itu sebelum melarikannya dengan motosikal semasa mangsa ingin memasukkan kain langsir ke dalam mesin pengering di sebuah kedai dobi di Cheras, di sini pada 7.30 pagi, 11 Dis lepas.

“Kamu masih muda dan tidak mempunyai penyakit, namun kamu memilih untuk melakukan jenayah samun bagi mendapat duit dengan mudah. Cuba bayangkan kalau mangsa itu adalah ibu kamu sendiri yang direntap. Kamu tidak fikirkan perkara itu ketika melakukan jenayah,” kata hakim itu.

Terdahulu, Timbalan Pendakwa Raya Roslizi Sulaiman memohon hukuman setimpal dikenakan sebagai pengajaran supaya tertuduh insaf dan tidak mengulangi kesalahan sama, manakala Mohamed Ghibran yang tidak diwakili peguam merayu hukuman ringan dengan alasan menanggung dua anak serta ibu yang sakit.

“Saya dan isteri telah bercerai dan dua anak kami berada dalam jagaan saya. Saya minta maaf Yang Arif. Saya mohon tidak dipenjarakan kerana saya perlu jaga anak-anak saya,” kata tertuduh dalam nada sebak.


Pemberian vaksin lebih 14.7 juta setakat semalam – Adham Baba

KUALA LUMPUR, 20 Julai – Jumlah pemberian vaksin COVID-19 kini mencecah 14,772,221 dos suntikan di seluruh negara setakat semalam, kata Menteri Kesihatan Datuk Seri Dr Adham Baba.

Beliau memaklumkan peningkatan itu selepas 424,936 dos vaksin lagi diberikan hingga 11.59 malam tadi, merangkumi 282,106 orang menerima suntikan pertama manakala 142,830 adalah penerima dos kedua.

“Perkembangan baru itu, menjadikan jumlah terkini individu lengkap dua dos vaksin sebanyak 4,674,380 yang meliputi 14.3 peratus populasi rakyat negara ini,” katanya menerusi perkongsian infografik data pemberian vaksin COVID-19 di Twitter, hari ini.

Menerusi hantaran sama, Labuan kekal negeri yang mencatatkan peratusan penduduk dewasa lengkap dua dos vaksinasi tertinggi dengan 64.6 peratus, diikuti Sarawak (45.7 peratus), Perlis (36.4 peratus), Lembah Klang (20.8 peratus) dan Negeri Sembilan (20.6 peratus).


MB Negeri Sembilan positif COVID-19

Pejabat Menteri Besar Negeri Sembilan dalam kenyataan hari ini memaklumkan Aminuddin, yang sudah menerima dos penggalak, sedang menjalani kuarantin di rumah sehingga tamat tempoh yang ditetapkan Kementerian Kesihatan (KKM).

“Beliau sememangnya menjalani ujian pengesanan COVID-19 jenis RT-PCR secara berkala selain turut kerap melakukan ujian pengesanan secara kendiri melalui RTK Antigen.


Pengusaha kedai komputer dan telekomunikasi kembali bangkit

AYER KEROH 16 Julai- Pengusaha kedai komputer dan telekomunikasi di negeri ini menjangkakan premis mereka kembali menjadi tumpuan apabila dibenarkan beroperasi  semula hari ini.

Pengarah Urusan Pemasaran dan Penjualan Al Ikhlas Gajet, Hafif Muhammad berkata, dia berterima kasih kepada kerajaan apabila membenarkan beroperasi setelah hampir dua bulan tidak membuka kedai.

Katanya, sejak pengumuman itu laman Facebook dan nombor WhatsApp Al Ikhlas Gajet itu dipenuhi mesej pelanggan terdiri daripada ibu bapa yang ingin ‘walk-in’ ke kedai bagi  membeli peralatan bagi pengajaran dan pembelajaran di rumah (PdPR) untuk anak-anak mereka.

“Kami akan buka kedai secara fizikal…, pelanggan boleh datang ke kedai seperti biasa tetapi bukan hari ini kerana kami perlu meneliti prosedur operasi standard (SOP) yang lebih ketat memandangkan situasi pandemik agak genting.

“Apapun dengan benaran ini kami akan mula beroperasi secepat mungkin dan bangkit semula,” katanya ketika dihubungi Melaka Hari Ini (MHI) hari ini.

Ujarnya, pihaknya pernah memohon kelulusan Kementerian Perdagangan Antarabangsa dan Industri (MITI) untuk menjalankan penghantaran telefon kepada pelanggan, namun gagal apabila tidak diiktiraf sebagai sektor perlu.

“Melalui hampir dua bulan penutupan premis, jualan merosot, namun ramai pelanggan mencari kami untuk mendapatkan khidmat membaiki alat komunikasi,” jelasnya kepada Melaka Hari Ini (MHI) petang tadi.


‘Rindu teramat petanda saya kehilangan anak selamanya’

POKOK MANGGA 10 Ogos – “Saya tidak menyangka perasaan rindu yang teramat sehari sebelum anak meninggal dunia menjadi petanda saya kehilangannya buat selama-lamanya.”

Begitu kata Md Yasin Md Deris, bapa kepada Sarjan Mohd Arifah Md Yasin, 36, yang terkorban akibat kemalangan jalan raya ketika mengejar suspek lumba haram dalam Operasi Samseng Jalanan di Kilometer 24.4 Sistem Lingkaran – Lebuh Raya Kajang (SILK), kelmarin.

Md Yasin, 76, berkata, sehari sebelum kejadian dia berkongsi rasa itu bersama isterinya, Che Ah Md Lani,76, dan berhasrat untuk menziarahi anak bongsu daripada lapan beradik itu di Sepang, Selangor.

“Ketika itu, tiada sebarang perubahan dilihat dan dia kelihatan biasa, selalu tersenyum, mesra walaupun dia seorang pendiam,” katanya sebak menceritakan peristiwa itu.

Dia berkata, selepas daripada kepulangan Mohd Arifah, mereka dua beranak sering berhubung melalui telefon dan menyifatkan arwah seorang anak yang manja.

“Saya reda dengan ketentuan Ilahi dan terima kasih kepada semua pihak yang prihatin kerana menghulurkan bantuan untuk melancarkan pengebumian jenazah,” katanya.


Akta Antipemerdagangan Orang, Antipenyeludupan Migran (Pindaan) 2022 berkuat kuasa hari ini

KUALA LUMPUR, 22 Feb – Akta Antipemerdagangan Orang dan Antipenyeludupan Migran (Pindaan) 2022 (Akta A1644) akan berkuat kuasa esok setelah mendapat perkenan diraja pada 19 Jan lepas.

Menteri Dalam Negeri Datuk Seri Hamzah Zainudin berkata Akta A1644 yang telah dimasukkan ke dalam warta pada 25 Jan lepas diharap mampu memberi solusi terbaik dalam menzahirkan usaha Malaysia menangani jenayah pemerdagangan orang dan penyeludupan migran dengan lebih efektif.

Beliau berkata akta itu merupakan instrumen perundangan utama negara dalam mendepani isu perhambaan zaman moden sekali gus membanteras jenayah pemerdagangan orang dan penyeludupan migran di Malaysia.

“Dalam usaha untuk meningkatkan keberkesanan tindakan menangani kedua-dua jenayah yang dinyatakan, pindaan kepada akta ini telah dilaksanakan bagi memperkasa peruntukan berkaitan.

“Secara keseluruhannya, terdapat 17 peruntukan dipinda dengan penambahbaikan yang melibatkan pindaan bagi perkara-perkara yang berikut (antaranya) pindaan kepada tafsiran pemerdagangan orang dan pemansuhan tafsiran paksaan serta peningkatan hukuman penjara dan pengenaan hukuman sebatan,” menurutnya dalam kenyataan semalam.

Beliau berkata pindaan lain membabitkan peruntukan kesalahan yang lebih berat termasuk penjawat awam dan pewujudan kuasa menteri dalam pelantikan mana-mana pegawai awam sebagai penguatkuasa di bawah Akta 670.

Hamzah berkata pindaan turut melibatkan penambahan keanggotaan organisasi lain dan badan bukan kerajaan (NGO) dalam Majlis Antipemerdagangan Orang dan Antipenyeludupan Migran (MAPO).

Katanya pindaan itu juga melibatkan peluasan peranan Kementerian Pembangunan Wanita, Keluarga dan Masyarakat dalam pengurusan serta kawalan pegawai pelindung selain rumah perlindungan mangsa pemerdagangan orang.

Beliau berkata pendekatan menyeluruh kerajaan dan pendekatan menyeluruh masyarakat yang digunakan diyakini mampu menambah baik kedudukan Malaysia dalam sebarang penilaian antarabangsa sekali gus meningkatkan imej negara di mata masyarakat dunia.

“Seluruh lapisan masyarakat diseru untuk bersama-sama berganding bahu bersama kerajaan bagi membanteras jenayah ini dengan melaporkan sebarang maklumat melalui Chatbot di laman Facebook MAPO, e-mel [email protected] dan talian 03-8000 8000,” katanya.

Rang undang-undang itu bertujuan memastikan Akta Antipemerdagangan Orang dan Antipenyeludupan Migran 2007 (Akta 670) selaras dengan kehendak Protokol Palermo dan Konvensyen ASEAN bagi Menentang Pemerdagangan Manusia terutama Wanita dan Kanak-Kanak (ACTIP). – BERNAMA


40 Sukarelawan misi bantuan pasca banjir berlepas ke Pahang

AYER KEROH 16 Jan. – Tepat jam 8.20 pagi tadi, 40 sukarelawan Misi Bantuan Pasca Banjir Kerajaan Negeri Melaka bertolak ke Pahang membawa pelbagai barangan makanan dan keperluan asas untuk penduduk terjejas banjir.

Majlis pelepasan membabitkan konvoi 14 kenderaan itu berlangsung dalam suasana semangat tinggi dan disempurnakan Ketua Menteri Melaka, Datuk Seri Utama Haji Sulaiman Md Ali di kediamannya di Seri Bendahara, di sini.

Sulaiman berkata, bantuan itu akan disalurkan terus di pusat pengumpulan bantuan banjir di Dewan Jubli Perak, Maran sebelum kerajaan Pahang mengagihkan bantuan itu kepada mangsa banjir.

“Saya harap barangan itu dapat diagihkan sebaik mungkin kepada mangsa banjir kerana difahamkan ada kalangan mereka ini yang tidak dapat bantuan sepenuhnya,” katanya ditemui Melaka Hari Ini (MHI) pada majlis pelepasan itu, pagi tadi.

Hadir sama, Pengerusi Jawatankuasa Kesihatan dan Anti Dadah negeri, Datuk Rahmad Mariman, Setiausaha Politik kepada Ketua Menteri Melaka, Datuk Wira Sazali Muhd Din dan Yang Dipertua Majlis Perbandaran Hang Tuah Jaya (MPHTJ), Datuk Shadan Othman yang mengetuai misi bantuan berkenaan ke Pahang.

Pada misi sulung ini, MHI dilantik menjadi media rasmi misi bantuan yang diwakili wartawan, Mohammad Fazrul Abdul Majid dan juruvideo, Amirul Ramli bagi merasai sendiri pengalaman membantu mangsa banjir serta mendalami penderitaan yang mereka hadapi.

Sulaiman dalam pada itu mengulangi peringatan tegas kepada peserta misi bantuan itu untuk mengutamakan pematuhan kepada prosedur operasi standard (SOP) bagi membendung penularan COVID-19.

Katanya, meskipun negeri Melaka berdepan dengan Perintah Kawalan Pergerakan (PKP), semua petugas sukarelawan yang menyertai misi bantuan itu disahkan bebas COVID-19 selepas menjalani ujian calitan.

“Saya harap kakitangan yang bergerak ke sana dapat sampaikan barangan keperluan dan selesaikan seterusnya pulang ke negeri ini dalam keadaan selamat.

“Dalam tempoh Ordinan Darurat dan PKP ini, saya harap semua sukarelawan dapat mematuhi segala SOP, malah hanya dua sukarelawan menaiki setiap kenderaan.

“Balik semula ke negeri ini, mereka perlu menjalani ujian calitan sekali lagi, malah dalam perjalanan ke Pahang, kita bekalkan makanan siap dibungkus. Kita tidak mahu wujudkan kluster lain,” katanya lagi.

Terdahulu, Sulaiman dalam Majlis Amanat Tahun Baharu dan Pra Pelancaran Pelan Strategik Melakaku Maju Jaya 2035 Isnin lalu, menyuarakan hasrat murni kerajaan negeri untuk membantu Pahang berikutan paling terjejas akibat bencana alam itu.

Selain Pahang, Sabah, Johor dan Kelantan turut mengalami banjir dan dilaporkan semakin pulih manakala Sarawak menjadi negeri terbaru dilanda banjir minggu ini.


Toddler feeding well, recovering after tumour removed

MELAKA June 7 – Ainul Mardhiah Ahmad Safiuddin, the 21-month-old toddler who was diagnosed with a rare germ cell tumour last year, continues to show positive physical and health development.

Her father, Ahmad Safiuddin Ahmad Razak, 25 said his daughter needed close supervision since she is now learning new things and is more active and playful.

“She is fed milk eight times a day through a tracheostomy tube and each feeding normally takes up to an hour. She needs close supervision as she tends to pull out the tube.

“Generally Ainul Mardhiah is getting better after the surgery to remove the tumour inside her mouth last year,” he told reporters during Chief Minister Datuk Sulaiman Md Ali’s visit to his house at Taman Desa Molek, Ayer Molek here on Saturday (June 6).

On April 23, Bernama reported on Ahmad Safiuddin’s deep gratitude on hearing his first-born’s voice for the first time, after 20-month wait.

Ahmad Safiuddin said Ainul Mardhiah would make noises and try to sing along to songs on her favourite Islamic animation series, Omar and Hana.

The grocery store owner said although his daughter is dependent on a ventilator, she would sometimes pull out the tube for about 10 minutes, especially when she wants to play.

Meanwhile, Sulaiman said the state government through the Welfare Department would continue to assist Ainul Mardhiah’s family for her medical needs as well as provide them with the RM350 monthly aid for patients with chronic illness.

“The state government is aware of the predicament faced by Ainul Mardhiah and we hope that she will recover and be as healthy as other children.

Ainul Mardhiah underwent a successful surgery to have a 200g tumour in her mouth removed, at a hospital in London in June last year.

The operation was conducted by a group of surgeons and specialists headed by the hospital’s craniofacial unit chief, Prof David Dunaway. Also on the team was a Malaysian doctor, Dr Juling Ong and trainee surgeon Dr Nur Amalina Che Bakri.


MotoGP: Espargaro mohon maaf pada Malaysia

Pengurus pasukan itu Paolo Bonora berkata pelumba tersebut telah mengemukakan surat permohonan maaf kepada kerajaan Malaysia semalam, atas kesilapan melanggar prosedur operasi standard (SOP) yang ditetapkan.

“Beliau (Espargaro) tidak tahu yang beliau tidak boleh berlatih di luar litar. Beliau telah tahu akan masalah itu dan telah membuat permohonan maaf secara terbuka kepada kerajaan,” katanya kepada media ketika ditemui pada hari pertama Ujian Musim Sejuk di Litar Antarabangsa Sepang (SIC) di sini hari ini.

Sebuah portal antarabangsa telah melaporkan bahawa SIC telah mengeluarkan amaran kepada badan pentadbir MotoGP iaitu Persekutuan Motosikal Antarabangsa (FIM), selepas pelumba itu didakwa melanggar protokol gelembung sukan COVID-19 dengan berbasikal berhampiran Putrajaya, iaitu kira-kira 35 kilometer daripada litar itu.

Mengikut SOP ditetapkan, kesemua pasukan dan pelumba terlibat dalam ujian itu adalah dihadkan untuk berada di sebuah hotel dan hanya dibenarkan untuk bergerak ke litar.

Sementara itu, Paolo memaklumkan Espargaro dan seorang lagi pelumba mereka Maverick Vinales berpuashati dengan motosikal baharu mereka, sebelum bermulanya perlumbaan pertama musim ini yang akan berlangsung di Litar Antarabangsa Losail, Doha, Qatar dari 4-6 Mac.


‘Lautan’ manusia meriahkan Rumah Terbuka DUN Sungai Udang

SUNGAI UDANG 7 Mei – Lebih 10,000 pengunjung memeriahkan sambutan Rumah Terbuka Aidilfitri Dewan Undangan Negeri (DUN) Sungai Udang, malam ini.

Majlis anjuran Penyelaras DUN Sungai Udang Datuk Seri Mohamad Ali Mohamad itu diadakan di Kompleks JAPERUN Sungai Udang bermula pada jam 8 hingga 11 malam.

Ia turut dimeriahkan dengan kehadiran Yang di-Pertua Negeri Tun Seri Setia Mohd Ali Mohd Rustam dan isteri Toh Puan Asmah Abd Rahman yang tiba kira-kira jam 8.45 malam.

Sejam selepas itu, Ketua Menteri Datuk Seri Utama Sulaiman Md Ali bersama isteri Datin Seri Utama Munira M Yusop tiba di majlis berkenaan dan disambut pemimpin setempat yang lain.

Selain itu, kelibat beberapa beca ikonik Melaka turut ditempatkan di majlis berkenaan bagi membantu menjemput dan menghantar pengunjung yang meletakkan kenderaan jauh dari lokasi majlis.


PKBM adakan program praperlumbaan sebagai persediaan Olimpik Tokyo

MELAKA 14 Mac- Persekutuan Kebangsaan Berbasikal Malaysia (PKBM) akan mengadakan satu program praperlumbaan dari 22 hingga 26 Mei depan di Velodrom Nasional Malaysia, Nilai, Negeri Sembilan sebagai persediaan menghadapi Sukan Olimpik Tokyo, Julai ini.

Setiausaha Agung PKBM Datuk Ashakari Abu Noor berkata, ia bagi membolehkan pelumba basikal trek negara Mohd Azizulhasni Awang dan rakannya Muhammad Shah Firdaus Sahrom dapat menyesuaikan diri dengan suasana sebenar pertandingan itu.

Beliau berkata hasil perbincangan bersama dengan Majlis Sukan Negara (MSN) dan Majlis Olimpik Malaysia (MOM), program praperlumbaan itu juga bagi membolehkan pelumba menyesuaikan diri mengikut prosedur operasi standard (SOP) dan kriteria ditetapkan ketika pandemik COVID-19.

“Dengan langkah diambil ini, kita berharap atlet negara mampu melakar kejayaan sekali gus menghadiahkan pingat untuk negara pada Sukan Olimpik nanti,” katanya kepada pemberita selepas menghadiri majlis pelancaran syarikat penghantar TAPAW.COM di sini, hari ini.

Katanya pelumba pecut nombor satu dunia itu juga sedang menjalani pemantauan serius dan latihan yang sangat padat di bawah kendalian jurulatih berbasikal trek negara John Beasley di Melbourne, Australia bagi mengekalkan prestasi dan momentum menjelang temasya itu.

Jaguh berbasikal negara yang juga terkenal dengan jolokan ‘The Pocket Rocketman’ itu layak ke Olimpik Tokyo melalui acara kegemarannya iaitu keirin serta acara pecut individu manakala Muhammad Shah Firdaus bagi acara pecut.


Konstabel polis didakwa bunuh rakan sekerja

SIBU 19 Mei. – Seorang konstabel polis didakwa di Mahkamah Majistret di sini, hari ini kerana membunuh seorang rakan sekerjanya awal bulan ini.

Konstabel Muhamad Nur Alif Mazlan, 28, didakwa di bawah Seksyen 302 Kanun Keseksaan kerana melakukan kesalahan itu terhadap Konstabel Norhalim Tumiran, 24, di sebuah rumah bernombor 8A, Lorong Permai Timur 9, di sini antara 5.45 pagi dan 6.30 petang pada 6 Mei.

Tiada pengakuan dicatatkan daripada tertuduh selepas pertuduhan dibacakan di hadapan Majistret Siti Hazwani Hanim Ramli yang menetapkan kes itu untuk disebut semula pada 6 Julai.

Dua lagi konstabel berusia 21 dan 23 tahun yang juga telah ditangkap dan disiasat di bawah Kanun yang sama, dibebaskan oleh mahkamah dan akan menjadi saksi pendakwaan untuk kes itu.

Terdahulu, tertuduh dan rakan-rakan sekerjanya itu yang memakai pakaian lokap berwarna oren dibawa masuk ke mahkamah oleh sekumpulan anggota polis termasuk Timbalan Ketua Polis Sibu Supt Collin Babat.

Mangsa, yang telah mempunyai isteri dan seorang anak, baru berpindah ke rumah transit di Ibu Pejabat Polis Sibu, selepas menamatkan latihan asas sebagai seorang anggota polis.

Beliau dikatakan telah ke rumah tersebut yang disewa oleh tertuduh dan dua lagi konstabel polis tersebut untuk bermain permainan komputer sementara menunggu waktu berbuka puasa, sebelum kejadian itu berlaku.


Hamzah perjelas isu ahli parlimen tidak dibenar masuk Parlimen 2 Ogos

KUALA LUMPUR 14 Sept – Tindakan tidak membenarkan Ahli Dewan Rakyat memasuki pekarangan Bangunan Parlimen pada 2 Ogos lalu adalah bagi membolehkan proses sanitasi dijalankan, kata Menteri Dalam Negeri Datuk Seri Hamzah Zainudin.

“Isu ini adalah isu kerajaan nak menjaga Ahli-Ahli Yang Berhomat supaya mereka dapat hadir pada hari ini, kerana ketika itu virus COVID-19 merebak begitu ketara di Parlimen.

“Apabila dimaklumkan kepada pihak polis, kalau boleh jangan ada orang masuk untuk kita pastikan dapat lakukan sebaik mungkin untuk buat sanitasi dalam Dewan,” katanya pada persidangan Dewan Rakyat hari ini.

Terdahulu RSN Rayer (PH-Jelutong) membangkitkan isu Ahli Parlimen tidak dibenar memasuki kawasan Parlimen pada 2 Ogos, manakala Datuk Seri Anwar Ibrahim (PH-Port Dickson) pula mempersoalkan sejak bila pejabat ketua pembangkang diharamkan dari dimasuki oleh beliau selaku ketua pembangkang.

Mengenai isu kompaun dikenakan kepada Ahli Parlimen yang berkumpul untuk memasuki kawasan itu, Hamzah berkata, tindakan diambil kerana aktiviti berkumpulan adalah salah dari segi undang-undang dan melanggar prosedur operasi standard (SOP) semasa pandemik COVID-19.

Sementara itu, mengenai isu dibangkitkan Wong Kah Woh (PH-Ipoh Timur) yang dikatakan dihalangi daripada memasuki Parlimen pada tarikh sama bagi menghadiri Mesyuarat Jawatankuasa Kira-Kira Wang Negara (PAC), Hamzah berkata terdapat kekhilafan yang berlaku mengenai perkara itu.

“Keputusan itu bercanggah dengan kekhilafan yang berlaku apabila Speaker minta mesyuarat PAC diteruskan…tak timbul sama ada nak tutup jalan, atau tak benarkan sesiapa masuk kerana yang penting kita nak pastikan COVID-19 tidak menjadi sesuatu yang besar,” katanya.

Terdahulu, Yang Dipertua Dewan Rakyat Datuk Azhar Azizan Harun yang mengendalikan sidang semasa perkara itu dibangkitkan berkata, Parlimen tidak tutup ketika itu dan beliau telah arahkan Setiausaha Dewan Rakyat untuk membenarkan semua Ahli Parlimen masuk.

“Itu pendirian saya bagaimanapun tentang jalan ditutup, itu di bawah tindakan polis dan kenapa mereka tutup saya tidak mempunyai pengetahuan tentang perkara ini,” katanya.


Tahun Baharu Cina: Aliran trafik di lebuh raya utama lancar

KUALA LUMPUR, 31 Jan – Aliran trafik di beberapa lebuh raya utama lancar dan terkawal menjelang sambutan Tahun Baharu Cina esok.

Jurucakap PLUS Malaysia Berhad berkata setakat 11.35 pagi ini, aliran trafik menuju utara dan selatan negara lancar berikutan orang ramai mengambil peluang pulang ke kampung halaman masing-masing bermula Jumaat lepas.

Sementara itu, jurucakap Lembaga Lebuhraya Malaysia (LLM) berkata aliran trafik di Lebuhraya Pantai Timur (LPT) 1, LPT 2, Plaza Tol Sungai Besi dan Plaza Tol Skudai juga lancar di kedua-dua arah.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik.- BERNAMA